Dalam perang melawan pandemik, demokrasi menjadi keinginan mewah

Ketua Pengarah Kesihatan Dr Noor Hisham Abdullah baru-baru ini memberikan contoh yang tepat ketika beliau menyebut beberapa pilihan raya umum yang diadakan di India sebagai faktor ledakan dahsyat Covid-19 di negara itu, menjadikan benua kecil itu contoh terburuk pandemik yang melanda dunia ketika ini.Beliau berkata kalau bukan pengisytiharan perintah darurat, Malaysia juga mungkin akan menyaksikan pilihan raya diadakan ketika wabak masih menular dalam negara, iaitu suatu tindakan bunuh diri atas nama demokrasi.Salah satu pilihan raya yang dihalang daripada diadakan susulan perintah darurat ketika ini adalah pilihan raya negeri Sarawak, yang boleh menyaksikan ribuan ahli politik dan pengundi Semenanjung menyeberangi Laut China Selatan, memasuki kawasan pedalaman, kemudian kembali ke bandar-bandar besar dengan membawa bersama virus.Senario sedemikian bukan sesuatu yang diada-adakan. Ia pernah berlaku apabila seorang penduduk Sarawak di Johor pulang ke negerinya untuk menghadiri majlis pengebumian di Sarawak, sambil membawa virus itu ke seberang laut dan menjangkiti 2,693 orang, 29 antaranya maut.Dalam perkara ini, Dr Mahathir Mohamad wajar diberi pujian berhubung rayuannya kepada orang ramai untuk mematuhi SOP perintah kawalan pergerakan (PKP) dan duduk di rumah semasa Hari Raya Aidilfitri.Ia merupakan suatu tindakan yang penting oleh kerana pandangan beliau masih disanjungi rakyat Malaysia, terutamanya yang tiada kena mengena politik kepartian.Malangnya, kita masih melihat ahli politik masih bermain politik walaupun dengan puluhan kematian setiap hari, terutama ketika meneruskan seruan mereka membatalkan perintah darurat.Banyak yang telah diperkatakan mengenai darurat dan penggantungan Parlimen dan DUN, sama ada yang menyokong langkah itu dan sebaliknya.Namun, kedua-dua pihak gagal memberikan penjelasan jelas kepada orang ramai, sebaliknya hanya berminat untuk mendapatkan sokongan dan perhatian.Sebagai contoh, Menteri Undang-Undang Takiyuddin Hassan gagal meyakinkan pengkritik darurat mengenai keperluan menangguhkan persidangan Parlimen. Beliau sebaliknya memberi alasan ia adalah untuk mencegah kluster baru Covid-19 dalam kalangan ahli Parlimen, kerana sebahagian besarnya terdiri daripada warga emas.Kenyataan Takiyuddin itu tidak mencerminkan realiti bahawa Parlimen masih boleh diadakan secara dalam talian seperti di negara-negara lain.Bagaimanapun, apa yang membezakan Malaysia dengan negara lain ialah kewujudan sekumpulan ahli Parlimen yang mahu menjatuhkan kerajaan ketika negara berada dalam keadaan genting.Hakikatnya, perintah darurat itu bertujuan menyekat sebarang pilihan raya diadakan, terutama pilihan raya umum, pada ketika pentadbiran Perdana Menteri Muhyiddin Yassin dan kerajaannya sentiasa berada di hujung tanduk ketika menghadapi musuh yang tidak nampak oleh mata kasar.Ini adalah perang di mana mereka yang berkuasa tidak berpeluang mengaut markah politik.Dalam perang konvensional, seorang pemimpin boleh saja melancarkan beberapa peluru berpandu ke wilayah musuh, dan keesokannya mendakwa angka korban di pihak musuh dalam usaha meningkatkan sokongan di kalangan rakyat yang menghadapi cabaran ekonomi dan ancaman nyawa.Covid-19 bukan perang biasa. Semua tentangnya adalah berkaitan pertahanan. Menghalang orang ramai keluar rumah; menghentikan aktiviti berkaitan pendidikan, agama dan sebahagian besar perdagangan; malah, mengharamkan sebahaghian besar rakyat yang bakal menjadi pengundi daripada merayakan perayaan terbesar di negara, sudah tentu semua ini bukan tindakan bijak dari sudut pulangan politik.Tetapi keputusan sedemikian diambil berdasarkan bukti data yang diberikan oleh pakar-pakar kesihatan termasuk oleh Noor Hisham.Tidak perlu takut untuk menyatakan perintah darurat adalah kesan langsung daripada ancaman beberapa pemimpin Umno, terutama mereka yang berada di kluster mahkamah, untuk menarik balik sokongan mereka terhadap Muhyiddin.Ketika landskap politik menyaksikan tiada ada satu pun blok politik memiliki majoriti cukup, tindakan menjatuhkan kerajaan yang ada bermakna Malaysia perlu mengadakan pilihan raya.Parlimen pula adalah satu-satunya tempat di mana sokongan majoriti kerajaan dapat diuji.Hanya kerana tindakan sebilangan ahli Parlimen yang dicemari skandal untuk menghilangkan majoriti, maka panglima perlu diganti di tengah peperangan, di samping pelbagai perubahan birokrasi yang akan berlaku ketika sesebuah kerajaan baru muncul.Hakikatnya, landskap politik semasa menunjukkan permuafakatan politik yang bertahan lama, dan kekal bertahan sepanjang tempoh wabak ini, hanyalah khayalan semata-mata.Begitu juga, berdasarkan pengalaman Pakatan Harapan pada 2020, sesebuah kerajaan yang dibina atas kerjasama pihak yang berlainan ideologi, tidak mampu bertahan lama, apatah lagi apabila ia perlu mengenakan pelbagai sekatan tidak popular bagi memerangi wabak yang kini telah meragut 1,700 nyawa.Apa pun yang berlaku, pilihan raya tetap perlu diadakan.Dan jalan keluar kemelut ini adalah perintah darurat. Ia membolehkan pihak berkuasa mengambil langkah tegas bagi menghentikan penularan virus tanpa perlu bimbang tidak popular dari segi politik.Hal ini adalah benar terutama ketika kerajaan memiliki majoriti rapuh. Malah jika dilihat sikap ahli Parlimen dari kedua-dua belah sejak beberapa tahun ini, apa-apa pun boleh berlaku.Seawal bulan Mac tahun lalu, sebelum seorang ahli politik seperti Najib Razak mula berbicara mengenai urus tadbir baik sambil mencuit hati rakyat yang tidak mudah lupa, Muhyiddin sudah pun mengakui beliau bukan perdana menteri yang dipilih rakyat.Bagaimanapun, beliau berjanji melakukan yang terbaik untuk menjaga kebajikan semua rakyat.Suka atau tidak, Muhyiddin memegang tampuk kuasa ketika zaman perang, melalui cara yang absah di bawah perlembagaan sebagai alternatif kepada pilihan raya.Suka atau tidak, reputasi beliau ialah sebagai perdana menteri perang yang pertama sejak merdeka.Tugas sedemikian tidak memerlukan sokongan ahli Parlimen, sebaliknya sokongan dari rakyat biasa yang mampu berfikir, dan seterusnya mendokong langkah-langkah membendung pandemik.Abdar Rahman Koya adalah Ketua Pegawai Eksekutif & editor MalaysiaNow.


Kuota haji luar negara kembali seperti sebelum pandemik

Jumlah jemaah haji luar negara diumum kembali seperti sebelum pandemik Covid-19 dan tanpa sebarang had usia.
Perkara ini diumumkan Menteri Haji dan Umrah Arab Saudi Tawfiq Fawzan Al-Rabiah awal pagi ini (waktu tempatan) pada upacara pembukaan persidangan dan pameran "Ekspo Haji 2023" yang akan berlangsung sehingga 12 Januari.
Menurutnya berita gembira ini bakal membolehkan dua juta umat Islam dari luar Arab Saudi dan kira-kira 200,000 umat Islam domestik menunaikan ibadah haji dengan mudah dan senang.
“Saya hendak umumkan satu berita gembira.
“(Mengenai) jumlah jemaah haji... sejak tercetusnya pandemik pada 1441 Hijrah (2020 Masihi), Arab Saudi telah mengenakan sekatan bilangan dan usia tertentu untuk menunaikan haji,” katanya.
Al-Rabiah berkata: “Pada musim 1444 Hijrah (tahun ini), ia akan kembali seperti sebelum pandemik, tanpa sebarang sekatan umur.”
Jumlah jemaah haji ke Baitullah pada musim haji 1443 Hijrah (2022 M) mencecah 899,353 jemaah termasuk 779,919 jemaah antarabangsa daripada jumlah keseluruhan sejuta jemaah yang dibenarkan.
Musim haji 1442 Hijrah (2021 Masihi) pula menyaksikan penyertaan haji dihadkan kepada 60,000 jemaah domestik, di bawah kawalan kesihatan ketat pada masa itu akibat pandemik.
Tahun 1441 Hijrah (2020 Masihi) turut menyaksikan penurunan jumlah kuota yang drastik, apabila hanya kira-kira 10,000 jemaah domestik dibenar menunaikan haji, berbanding 2.5 juta pada tahun 1440 (2019 M) dari seluruh dunia.
Persidangan dan pameran "Ekspo Haji 2023" anjuran Kementerian Haji dan Umrah Arab Saudi itu berlangsung dari 9 hingga 12 Januari 2023.
Diadakan selama empat hari acara itu merupakan sebahagian daripada usaha berterusan kementerian untuk membina ekosistem perkhidmatan dan penyelesaian yang inovatif dalam memberikan perkhidmatan lebih baik kepada jemaah haji, di samping meningkatkan pengalaman keagamaan dan budaya mereka.
Acara itu juga bertujuan mewujudkan ekosistem bersepadu dan lestari yang menambah baik pengalaman jemaah haji, menjangkakan arah aliran masa depan mereka dan mewujudkan peluang kerjasama, perjanjian serta inisiatif tempatan dan antarabangsa.


Polis siasat insiden wanita dakwa dipukul semasa mesyuarat parti politik di Teluk Intan

Polis sedang menyiasat laporan seorang wanita yang mendakwa dikasari manakala adik perempuannya ditumbuk sehingga pengsan semasa menghadiri satu mesyuarat sebuah parti politik di Teluk Intan, Rabu lalu.Ketua Polis Daerah Hilir Perak, ACP Kamarudin Mat Salleh berkata pihaknya menerima laporan daripada wanita itu yang berumur 32 tahun kira-kira 11.04 malam, pada hari yang sama, di Balai Polis Teluk Intan.“Beberapa individu dipanggil untuk memberi keterangan dan siasatan dibuat mengikut Seksyen 323 Kanun Keseksaan kerana dengan sengaja menyebabkab kecederaan, masih diteruskan,” katanya ketika dihubungi Bernama di Ipoh, hari ini.Wanita terbabit merupakan seorang guru, dalam laporan polis yang tular mendakwa beliau bersama sembilan individu datang ke sebuah hotel di Teluk Intan kira-kira 8.30 malam kerana mendapat jemputan untuk menghadiri satu mesyuarat parti namun apabila tiba dihalang untuk masuk.Kira-kira sejam kemudian, semasa berdiri di hadapan pintu bilik mesyuarat, keluar seorang lelaki yang dikenali dan menolak beliau sehingga jatuh selain menumbuk bahagian muka adik perempuannya sehingga pengsan.


Jumlah jangkitan baru Covid-19 turun lagi minggu lalu

Bilangan kes baru Covid-19 yang direkodkan bagi minggu epidemiologi ke-38 (ME 38/2022) iaitu dari 18 hingga 24 Sept menurun kepada 12,963 daripada 13,627 kes dicatatkan pada ME 37/2022 dari 11 hingga 17 September.
Ketua Pengarah Kesihatan Noor Hisham Abdullah berkata penurunan dicatatkan adalah sebanyak 4.9%.
“Purata kes aktif setiap hari bagi ME 38/2022 ialah 25,325 iaitu terdapat penurunan empat peratus berbanding minggu sebelumnya,” kata beliau dalam kenyataan hari ini.
Menurut Dr Noor Hisham, bilangan kes tempatan pada ME 38/2022 menurun 4.8% kepada 12,934 kes dari 13,585 kes pada ME 37/2022.
Kes import Covid-19 pada ME 38/2022 pula mencatatkan penurunan 31% kepada 29 kes berbanding 42 kes pada ME 37/2022, katanya.
Beliau berkata bilangan kes sembuh pada ME 38/2022 menurun 5.8% kepada 13,677 kes daripada 14,513 kes pada ME 37/2022 manakala kes kematian pada ME 38/2022 meningkat sebanyak 29% (31 kes kepada 40 kes).
Menurut beliau, jumlah kemasukan pesakit Covid-19 ke hospital awam bagi setiap 100,000 populasi bagi semua kategori menurun pada ME 38/2022 berbanding ME 37/2022.
“Pesakit kategori satu dan dua menurun 7.1% manakala pesakit kategori tiga, empat dan lima menurun 11.5%,” katanya.
Dr Noor Hisham bagaimanapun berkata kes-kes positif Covid-19 yang dipantau Pusat Penilaian Covid-19 (CAC) di seluruh negara menunjukkan peningkatan dari segi bilangan kes baru yang menjalani pemantauan di rumah iaitu 102%.
Beliau berkata berdasarkan perbandingan data CAC fizikal yang dilaporkan pada ME 37/2022 dan ME 38/2022, bilangan kedatangan pesakit ke CAC menurun 0.5 peratus manakala kes Covid-19 yang dirujuk CAC ke hospital tidak berubah bagi kedua-dua tempoh.
Kata Dr Noor Hisham, dari 25 Januari 2020 hingga 24 September lepas, kumulatif kes baru Covid-19 yang dicatatkan negara ialah sebanyak 4,830,214 kes.
Dalam tempoh sama, kumulatif kes sembuh Covid-19 ialah sebanyak 4,768,604 kes manakala kumulatif kes kematian berjumlah 36,348 kes dan kumulatif kluster ialah 7,079 dengan 14 kluster masih aktif.


Takziah Malam 10

Banyak tahun lalu, saya pernah bekerjasama dengan Pelakon Lelaki Terbaik di Festival Filem Malaysia ke-30 iaitu Rosdeen Suboh.Antara drama saya yang beliau arahkan adalah “Angin Madinah”, “Monsopiad Dan Lain-Lain Cerita”, dan beliau pernah berlakon dalam drama pentas “MISI” yang diarahkan Nam Ron.Minggu ini saya bekerjasama lagi dengan pensyarah kanan di Jabatan Drama, Fakulti Seni Kreatif Universiti Malaya ini.Semuanya bermula apabila Rosdeen menabur minat terhadap pelbagai seni pementasan di alam Melayu yang membawa beliau ke ceruk rantau Nusantara, antara lain ke Natuna, Patani dan Bengkulu.Beliau menceritakan pesona yang beliau tontoni di Bengkulu, iaitu perarakan Tabut.Kami berbual dan berbual, sehingga membawa kepada rencana untuk mementaskan sesuatu seperti Tabut, sesuatu seperti Takziah, sesuatu seperti baca naskah Hikayat Muhamad Hanafiyyah dan sesuatu yang ada Dabus, dan Boria tetapi di sebalik kerencaman itu masih berusaha mempertahankan keutuhan seni Takziah orang Melayu zaman lampau.Saya memberitahu Rosdeen dalam seni persembahan ramai pengkaji berpendapat Islam tidak mempunyai satu bentuk, gagasan, atau wacana mengenai dramaturgi.Saya juga menjelaskan yang dakwaan ini bagaimanapun tidak sepenuhnya benar.Ini kerana The Oxford Encyclopedia of the Modern Islamic World menyatakan dunia Islam mengenali satu bentuk pementasan yang dinamakan ta’ziyeh (dalam bahasa Melayu Takziah) yang menurut M M Badawi dalam Early Arab Drama adalah merupakan satu-satunya drama Islam yang ada untuk dibandingkan dengan bentuk-bentuk lain drama pentas Barat.Takziah yang muncul dan berakar di Parsi itu kemudian berkembang ke alam Melayu menjadi aneka macam, antara lain tari dabus, bangsawan, boria, tabut dan perarakan panca lima.Kebanyakan seni yang saya sebutkan ini hilang fungsi aslinya iaitu untuk mengingat sejarah pembunuhan Husin di Karbala.Jamshid Malekpour dalam The Islamic Drama menyatakan dramaturgi ta’ziyeh adalah bersumber sejarah alternatif.Maksudnya, ada sejarah yang disuguh penguasa (establishment) manakala ada juga sejarah yang menolak naratif arus perdana itu, iaitu menawarkan alternatif.Selain buku The Islamic Drama ini, antara buku yang membincangkan ta’ziyeh ialah sarjana Kanada yang baru meninggal dunia baru-baru ini, Mahmoud Ayub, dalam Redemptive Suffering in Islam.Takziah Melayu tidak banyak berbeza dengan dramaturgi ta’ziyeh asal Parsi itu, ia mengetengahkan apa yang terjadi setelah lima puluh tahun Rasulullah wafat.Sejumlah tokoh puak dari Kufah, Iraq menulis warkah undangan kepada cucunda Rasulullah iaitu Husin, agar datang ke Kufah untuk memimpin masyarakat bagi menentang pemerintahan korup ketika itu. Husin berasa terpanggil untuk menegakkan amar maaruf nahi mungkar.Baginda bergerak bersama ahli keluarga dan sahabat rapatnya untuk memenuhi undangan masyarakat Kufah.Namun begitu, baginda malangnya tidak tiba di Kufah, sebaliknya dilencongkan ke Karbala dan dibunuh di sana.Karbala ialah sebuah kawasan gurun.Rombongan Husin ini dinafikan sumber air minum dan dibunuh serta dihenyak seorang demi seorang.Kemuncak pembunuhan beramai-ramai ini ialah pada hari asyura di mana cucunda Rasulullah, anak kepada Fatimah Zahra dan Ali dipancung dan tubuhnya dihinjak-hinjak secara kejam sehingga hancur jasadnya.Untuk menutup tragedi tersebut, kilang hadis-hadis palsu mengeluarkan banyak hasilnya, di mana antara lain dibabadkan kononnya tarikh itu ada banyak fadhilatnya.Padahal ia hari celaka untuk umat Islam.Bagaimana bentuknya Takziah Melayu jika begitu?Jika ta’ziyeh dimainkan di tempat-tempat terbuka seperti taman, bazar, padang atau jalanan dengan cara-cara yang amat sederhana dan tradisional; Takziah Melayu bagaimanapun sedikit extravaganza.Ia menampilkan perarakan tabut, dengan simbol dan lambang tertentu.Harus difahami orang Melayu adalah bangsa metaforik, maka mereka menonjolkan banyak simbol-simbol yang mempunyai makna ketika perarakan itu.Terpulanglah kepada audien yang menyaksikan perarakan itu untuk menafsirkannya.Perarakan tabut yang paling gempar dan masyhur tentunya di Bengkulu dan masih ada sehingga sekarang.Sepanjang perarakan itu akan ada nyanyian syahdu, syair Melayu, muzik berupa gendang yang hingar dan ratapan perkabungan.Di sela itu semua akan ada bacaan naskah yang gunanya untuk mendorong tangis.Malah aspek tangisan ini merupakan sesuatu yang mesti dalam semua Takziah di benua apa pun.Ta’ziyeh yang asal lebih banyak menggunakan bahasa puitis berbanding prosa yang biasa.Ini tidak bermakna syair-syair yang diketengahkan tidak dapat diikuti oleh masyarakat umum malah syair yang digunakan secara mudahnya dapat diakrabi oleh para penontonnya.Hal ini turut dipertahankan oleh Takziah Melayu, cuma mungkin bentuk puitis itu sedikit berbeza kerana di sebalik khutbah, ada juga syair yang mendayu.Penekanan mesej ta’ziyeh mahupun Takziah adalah untuk menyampaikan satu mesej yang amat bermakna yakni pertembungan antara hak dan batil, atau pertempuran antara kebaikan dan keburukan.Pesan ini ditekan malah diulang-ulangkan.Bahagian asas ta’ziyeh ialah muzik.Demikian juga halnya dengan Takziah Melayu.Muzik inilah yang bakal mengiringi pembawa kisah yang tugasnya mengawal dan menentukan pementasan.Bahkan muzik syahdu yang dimainkan pada adengan penyembelihan cucu-cucu Rasulullah selalunya mendorong emosi yang sangat bererti.Kumpulan yang memainkan muzik terdiri daripada tujuh atau lapan orang dengan muzik asasnya ialah trompet, dram dan apa sahaja muzik yang dapat mengingatkan suasana medan peperangan di Karbala itu.Dalam ta’ziyeh, penyanyi yang dinamai olya khan dikatakan mahir 300 hingga 400 nada nyanyian seperti shur, abuata, dashti, afshari, segahchahargah.Pada babak-babak terakhir sesuatu ta’ziyeh nyanyian tadi biasanya disertai oleh penonton dengan mereka memukul dada secara harmoni hingga menjadikan lagu yang dinyanyikan terasa syahdu, sedih dan pilu.Takziah Melayu mungkin sedikit lebih “berani” kerana ikut mengizinkan penyanyi wanita beraksi, berbanding ta’ziyeh yang asal.Takziah Melayu tidak banyak bezanya dengan ta’ziyeh dari Parsi, memberi perhatian sepusatnya untuk ahlul bait, atau ahli keluarga Rasullullah yang terkorban atau berkorban itu.Oleh sebab orang Melayu adalah Sunni bermazhab Syafie, rujukan-rujukan ahlul bait itu biasanya akan kembali kepada cara Imam Syafie menaratifkan ahli keluarga Rasulullah tersebut.Imam Syafie, salah seorang imam rujukan dalam sekolah pemikiran ahlus sunnah wal jamaah bersyair panjang menyatakan pendiriannya:“Bila ahlul bait nabi yang empat dimuliakan, Ali, kedua puteranya dan Fatimah yang disucikan, air mata duka dan cinta, bercucuran, tapi aneh, ada yang penuh kemurkaan.Kala Ali, dan dua puteranya disebut bersama, diuntai Nabi dengan kata yang mulia, ia berkata: ‘Hai kamu biarkan ia berbicara, sedang hadis yang ia sebut, hadis rafidhah’.Ada saja orang yang bilang rafidhah, bagi muslimin pencinta Fatimah, sedang Allah bersalawat baginya, sungguh aku laknat tindakan jahiliah.Orang memanggil aku rafidhah, kukatakan tidak. Bukanlah aku rafidhah, akidah pun juga tidak, tapi Ali memang waliku, imamku termulia, bila mencintai al-wasi, disebut rafidhah.Aku paling rafidhah dari semua yang ada, wahai ahlul bait Rasulullah, mencintaimu diwajibkan Allah, dalam al-Quran yang diwahyukan.”Rangkap-rangkap syair Imam Syafie di atas sudah memadai untuk membina kes dan tanggapan bahawa pengikut ahlus sunnah wal jamaah secara asasnya bersimpati terhadap keluarga Nabi yang dihina sedemikian rupa.Rangkap di atas boleh ditemukan dalam Yanabi al-Mawaddah.Di alam Melayu, Syaikh Ahmad al-Fathani juga menyatakan sikap yang sama, saya menemukan bentuk puisi yang sama seperti dikutip almarhum ustaz Wan Mohd Shaghir Abdullah dalam “Puisi-puisi Syeikh Ahmad al-Fatani” terbitan Dewan Bahasa dan Pustaka, tahun 2007.Usaha untuk melestarikan Takziah Melayu yang sudah pupus atau nyaris pupus itu amat penting dengan mementaskannya kembali.Ini agar ia dapat didokumentasikan demi tujuan penyelidikan masa mendatang.Adalah harapan kita cucu cicit kita mengenali bentuk persembahan Melayu yang didedikasi kepada keluarga Nabi Muhammad ini.Persembahan tertutup ini akan diawali dengan perbincangan akademik mengenai bentuk Takziah yang melibatkan sarjana internasional, manakala pada malamnya Takziah Melayu akan dipentaskan untuk tujuan pengkhazanahan.Ia boleh diikuti secara dalam talian.


Kebakaran hutan Algeria ragut 26 nyawa

Sekurang-kurangnya 26 orang maut dan puluhan yang lain cedera dalam kebakaran hutan yang memusnahkan 14 daerah di utara Algeria, kata Menteri Dalam Negeri, Kamel Beldjoud.
Beliau memberitahu stesen televisyen kerajaan bahawa 24 orang terkorban dalam kebakaran di El Tarf, berhampiran sempadan Tunisia, manakala dua orang meninggal dunia di Setif.
Perkhidmatan kecemasan di Setif berkata dua wanita, "seorang ibu berusia 58 tahun dan anak perempuannya berusia 31 tahun", terbunuh di bandar itu.
Di Souk Ahras, kawasan pedalaman di timur berhampiran sempadan Algeria dengan Tunisia, orang ramai dilihat melarikan diri dari rumah mereka ketika api merebak sebelum helikopter pemadam kebakaran dikerahkan ke kawasan berkenaan.
Sebelum ini, laporan jumlah angka kematian berkata empat orang di Souk Ahras dilaporkan melecur dan 41 lagi mengalami kesukaran bernafas.
Laporan media menyebut, 350 penduduk telah dipindahkan, namun tiada jumlah terkini membabitkan jumlah yang cedera dalam kebakaran di kawasan lain.
Menurut stesen televisyen, Ennahar, kira-kira 50 orang dibawa ke hospital di El Tarf, sebuah bandar dengan penduduk sekitar 100,000.
Pasukan polis tentera menutup beberapa jalan akibat kebakaran.
"Sebanyak 39 kebakaran sedang berlaku di 14 daerah," kata perkhidmatan kecemasan, sambil menyatakan bahawa El Tarf adalah yang paling teruk terjejas, dengan 16 kebakaran sedang berlaku.
Helikopter menggunakan baldi yang digantung untuk menjatuhkan air ke atas kebakaran di tiga kawasan, termasuk Souk Ahras.
"Algeria menyewa sebuah pesawat pengebom air Russia, tetapi rosak dan tidak dapat berfungsi lagi sehingga Sabtu ini," kata Beldjoud.
Kebakaran itu menjadi perdebatan umum mengenai kebimbangan kekurangan pengebom air di negara ini.
Menurut laman web, Mena Defense, pihak berkuasa Algeria membatalkan kontrak dengan sebuah syarikat Sepanyol untuk membekalkan tujuh pesawat pengebom air berikutan pertembungan diplomatik Algeria dengan Madrid awal tahun ini.
Menurut media tempatan, tiada tindakan susulan diambil bagi menggantikan pesawat Sepanyol itu, yang pada awalnya dibekalkan anak syarikat Air Nostrum Plysa.
Sejak awal Ogos, 106 kebakaran berlaku di Algeria, memusnahkan lebih 2,500 hektar kawasan hutan. Beldjoud berkata beberapa kebakaran tercetus akibat tindakan orang awam.
Jumlah korban yang dicatatkan semalam, menjadikan jumlah orang yang terbunuh dalam kebakaran hutan musim panas ini mencecah 30 orang.
Algeria adalah negara terbesar di Afrika tetapi ia hanya mempunyai 4.1 juta hektar (10.1 juta ekar) hutan.
Setiap tahun, negara utara benua itu terjejas oleh kebakaran hutan, dan masalah itu semakin teruk akibat perubahan iklim.
Tahun lalu, sekurang-kurangnya 90 orang maut dalam kebakaran hutan yang memusnahkan utara Algeria, dengan lebih 100,000 hektar kawasan hutan.


Lebih 18,000 kuarters guru tidak diduduki, kata timbalan menteri

Timbalan Menteri Pendidikan Lim Hui Ying mendedahkan sebanyak 18,740 daripada 47,947 unit kuarters guru milik kementerian itu tidak diduduki.
Katanya, lokasi yang jauh selain keadaan yang sudah rosak mengakibatkan ia tidak diduduki.
"Satu daripada sebabnya adalah lokasi. Kebanyakan lokasi tidak berdekatan sekolah, jadi guru tidak duduk di kuarters.
"Bangunan yang usang, kita tunggu laporan kajian daripada perunding hartanah dan kami akan merancang tindakan seterusnya,” katanya pada sidang Dewan Rakyat hari ini.
Lim menjawab soalan Young Syefura Othman (PH-Bentong) yang mahu tahu mengenai jumlah kuarters guru yang ada dan perancangan untuk baik pulih dan selenggara kuarters guru yang uzur.
Katanya, kementerian juga memberi fokus kepada kerja-kerja membaik pulih dan penyelenggaraan kuarters guru yang didiami berdasarkan tahap kerosakan.


Pekerja asing tiada dokumen boleh dapatkan vaksin Covid-19 tanpa ditahan, kata Khairy

Pekerja asing yang tidak mempunyai sebarang dokumen dirayu untuk tampil ke kedutaan negara masing-masing bagi mendapatkan suntikan vaksin Covid-19 tanpa perlu bimbang akan ditahan, kata Menteri Sains, Teknologi dan Inovasi, Khairy Jamaluddin.Beliau turut memberi jaminan akan berbincang dengan pihak berkuasa untuk memperkenalkan pendekatan yang akan digunakan dalam kes khas seperti ini.“Semua pekerja asing yang mempunyai dokumen akan disusun atur untuk menerima vaksin Covid-19 secara efisien.“Manakala bagi pekerja asing yang tidak mempunyai dokumen perlu didekati menerusi kedutaan masing-masing untuk bawa mereka keluar dan diberikan vaksin tanpa menahan mereka.“Bagaimanapun semua ini masih lagi diperincikan oleh kementerian bagaimana proses pelaksanaannya kelak,” katanya pada sidang media secara dalam talian hari ini.Sebelum ini, Putrajaya mengumumkan vaksin akan diberikan kepada pekerja asing yang sudah menjadi sebahagian daripada komuniti masyarakat dan turut menyumbang kepada ekonomi negara serta sebagai balasan di atas layanan beberapa negara luar yang turut memberikan vaksin kepada warganegara Malaysia di sana.Khairy berkata, 300,000 petugas barisan hadapan akan menjadi kumpulan fasa pertama untuk menerima vaksin dan keutamaan diberikan kepada mereka yang bekerja di sektor kesihatan dan diikuti dengan sektor lain.Katanya, kesediaan Perdana Menteri Muhyiddin Yassin menjadi antara orang pertama menerima suntikan vaksin Covid-19 bertujuan untuk memberi keyakinan kepada orang ramai yang bimbang akan keberkesanannya.“Pelan di peringkat nasional sedang disusun atur. Kita akan mengenal pasti beberapa NGO untuk menjadi sebahagian daripada pasukan kita untuk bantu memberi keyakinan kepada orang ramai untuk terima vaksin ini.“Jadi di Malaysia ketua kerajaan sendiri ambil vaksin supaya ia akan dapat tingkatkan keyakinan orang ramai.”Mengenai jenis vaksin yang akan diberikan, Khairy berkata ia terpulang kepada pembahagian yang ditetapkan dan ia sudah diluluskan Bahagian Regulatori Farmasi Negara (NPRA).“Tiada sesiapa boleh memilih jenis vaksin yang akan diterima. Tapi jangan risau apa sahaja vaksin yang diberikan sudah diluluskan NPRA dan seharusnya tidak wujud lagi kebimbangan mengenainya.“Kamu tidak boleh pilih vaksin. Kamu hanya akan diberi tarikh, waktu dan tempat untuk datang dan ambil suntikan vaksin.”Malaysia dijangka menerima vaksin Covid-19 daripada Pfizer-BioNTech pada 21 Februari dengan petugas barisan hadapan menjadi penerima awal vaksin itu.Selain Pfizer-BioNTECH, terdapat beberapa jenis vaksin Covid-19 yang sudah dikenal pasti oleh kementerian kesihatan (KKM) menerusi NPRA iaitu vaksin keluaran Astra Zeneca-Oxford, Sinovac Biotech dan Institut Penyelidikan Gamaleya.Sebelum ini, Muhyiddin menyasarkan 80% populasi negara ini atau 26.5 juta individu akan menerima vaksin yang akan diberikan secara percuma, membabitkan tiga fasa.Sementara itu pasukan Petugas Khas dikenali sebagai Badan Bertindak Imunisasi Covid-19 (CITF) yang akan menguruskan pembahagian vaksin 21 Februari ini akan diselia dua pengarah bersama iaitu Timbalan Ketua Pengarah Kesihatan, Dr Chong Chee Keong, dan Timbalan Panglima Tentera Darat Lt Jen Mohammad Ab Rahman.Manakala Majlis Keselamatan Negara (MKN), kementerian sains, teknologi dan inovasi dan KKM akan bertindak sebagai urus setia CITF.


Bilangan peniaga platform Shopee meningkat lebih 2 kali ganda bagi 2021

Shopee terus menyaksikan lebih ramai rakyat Malaysia mengalihkan, atau memulakan perniagaan mereka dalam talian, memandangkan jumlah peniaga di platform tersebut meningkat lebih dari dua kali ganda dalam masa setahun.Menurut syarikat itu, ia menunjukkan peningkatan penglibatan perusahaan mikro, kecil dan sederhana (PMKS) dalam ekonomi digital berikutan kebergantungan pengguna yang semakin meningkat pada e-dagang dan pembayaran digital.Peningkatan bilangan peniaga Malaysia juga telah merancakkan pertumbuhan e-dagang mereka bersama Shopee.“Malah, 80 peniaga tempatan, yang telah menyertai Shopee pada tahun 2021, berjaya menjana jualan sebanyak lebih RM1 juta hanya dalam tahun pertama mereka di platform tersebut.“Sebahagian daripada peniaga berasal dari kawasan luar ibu negeri dan bandar-bandar utama seperti Hutan Melintang, Kulim, dan Bera,”kata syarikat tu dalam sebuah kenyataan.Menurutnya, kebanyakan peniaga menjual antara lain, produk mudah alih dan aksesori, barangan rumah dan kediaman, serta produk kesihatan dan kecantikan.Bagi Liow Chee Kah, 33, yang mengendalikan kedai Woohuu Store bersama isterinya di Shopee berjaya menjana jualan berjumlah RM1 juta dalam tempoh tujuh bulan pertama menyertai platform e-dagang tersebut.“Walaupun harga produk saya agak rendah, namun ia bukanlah suatu perkara yang mustahil untuk mencapai jumlah jualan ini. Semasa kami bermula di Shopee, kami menggunakan Shopee Ads dan menyertai kempen Shopee serta Jualan Kilat Shocking Sale.“Ini terbukti berkesan dalam meningkatkan pendedahan kepada kedai saya dan menarik lebih ramai pengikut. Kini, sambil kami meneruskan strategi harga rendah, para pelanggan kembali untuk membeli berulang kali,” kata Liow.Liow bekerja di sebuah kilang yang menghasilkan perabot di Bera, Pahang di mana perniagaan tersebut terjejas akibat perintah kawalan pergerakan (PKP).Beliau kemudian memutuskan untuk memulakan perniagaan atas talian di platform Shopee bersama isterinya bagi menampung pendapatan isi rumah mereka.Menurut Ketua Pegawai Operasi Shopee Terence Pang, menjelang penghujung tahun 2021, syarikat itu menyaksikan rakyat Malaysia menyesuaikan diri selepas setahun negara dilanda pandemik.“Kini ia menjadi lebih penting bagi perniagaan-perniagaan untuk beroperasi di atas talian demi menarik lebih ramai pelanggan yang mengutamakan pembelian atas talian.“Pada tahun ini, kami menyaksikan lebih ramai peniaga dan peniaga tempatan sama ada memulakan langkah pertama mereka di atas talian atau meneruskan perjalanan mereka bersama kami,” katanya.Beliau turut berkata pencapaian peniaga di Shopee menjadi bukti kebolehan e-dagang untuk mencipta mata pencarian yang inklusif dan mampan dalam landskap perniagaan yang mencabar.“Kami berbesar hati menjadi sebahagian daripada kisah kejayaan mereka, dan kami terus berusaha untuk membantu lebih banyak PMKS tempatan mendapat manfaat daripada teknologi serta mempunyai akses kepada ekonomi digital.”Bagi membantu lebih ramai peniaga berjaya di atas talian, Shopee meraikan peniaga-peniaga tempatan dengan memperkenalkan lebih banyak kempen di peringkat serantau dan tempatan untuk memberi lebih tumpuan kepada mereka.Di bawah inisiatif #ShopeeSapotLokal di Malaysia, Shopee menganjurkan pertandingan “Seller of the Month” di mana para peniaga akan berkongsi perjalanan mereka sebagai peniaga Shopee di media sosial.Peniaga yang memenangi pertandingan ini dipilih oleh juri dalaman dan undian daripada pengguna Shopee.Pemenang akan menerima slot penstriman langsung terbitan Shopee Live, baucar kedai, Shopee ads credits dan barangan eksklusif.Selain itu, kempen dua digit Shopee seperti 12.12 Jualan Hari Jadi turut dijalankan ketika ini bagi meraikan pencapaian para peniaga sambil menggalakkan sokongan rakyat Malaysia terhadap kedai mereka melalui tawaran menarik.Sambutan akhir tahun yang sedang berlangsung hingga 12 Disember depan, akan memberikan Baucar Penghantaran Percuma tanpa pembelanjaan minimum serta 12 juta baucar kepada rakyat Malaysia .Seorang pembeli bertuah memiliki peluang memenangi kereta baru dengan bermain Putar & Menang Hyundai Kona, ia ditaja sepenuhnya oleh AIG Malaysia Insurance Bhd.Rakyat Malaysia yang menambah nilai dompet mudah alih ShopeePay mereka mulai hari ini hingga 11 Disember bakal memenangi hingga 12,121 Syiling Shopee setiap hari.Shopee turut menjalankan kempen #ShopeeGivesBack di mana ia bekerjasama bersama dengan 12 pertubuhan bukan kerajaan (NGO) dan perusahaan sosial termasuk Budimas Charitable Foundation, Hopes Malaysia Welfare Association, Islamic Aid Malaysia dan MyKasih Foundation dalam usaha mengumpul sumbangan derma.Shopee juga turut bekerjasama dengan Mydin, Nestlé, RB Home, Thong Guan Trading dan Unilever untuk menawarkan pengguna pilihan untuk menderma pek bundle antara RM30 dan RM100.“Hasil daripada sumbangan serta pek bundle ini akan disalurkan untuk menyediakan keperluan seperti air bersih, makanan dan kemudahan asas lain kepada komuniti luar bandar dan kurang bernasib baik di Malaysia.“Setiap 12.12, Shopee bersama-sama pengguna kami – para pembeli, peniaga dan komuniti tempatan, meraikan kejayaan dan pencapaian sepanjang setahun yang berlalu.“Pada tahun ini, kami ingin menzahirkan penghargaan kami kepada semua kerana memberi peluang kepada kami untuk menjadi sebahagian daripada kehidupan seharian mereka melalui pelbagai elemen, entiti dan usaha di Shopee. Kami berasa teruja untuk meraikan penghujung tahun bersama semua rakyat Malaysia sambil membawa keceriaan pada musim cuti ini,” tambah Pang.Sempena sambutan ulang tahun Shopee yang ke-6, Shopee akan menganjurkan 12.12 Birthday Bash TV Show di Shopee Live dan TV3 dari pukul 9 malam pada 11 Disember.Rancangan itu akan mempersembahkan selebriti tempatan seperti Misha Omar, K-Clique, Siti Nordiana dan ramai lagi.Menurutnya, para penonton juga akan ditawarkan dengan XBox Series X, pengering rambut Dyson Supersonic dan 12 juta Syiling Shopee yang dapat direbut semasa Shopee Shake Battle Mode dengan tertakluk terma dan syarat.Rancangan TV itu juga akan menampilkan Timbang & Menang, di mana para penonton dapat meneka berat objek yang dipilih secara rawak oleh pengacara dan memenangi hingga RM15,000.Orang ramai yang mahu mengetahui lebih lanjut mengenai Shopee 12.12 Jualan Hari Jadi boleh melayari https://shopee.com.my/m/12-12


Kes baru kekal di paras 1,800, 2 lagi terkorban

1,877 kes baru Covid-19 direkodkan hari ini menjadikan jumlah keseluruhan sebanyak 4,510,196 kes.Sebanyak 1,715 pesakit turut dilaporkan sembuh, menjadikan jumlah keseluruhan kes sembuh sebanyak 4,451,308.Ketika ini, 23,208 kes aktif direkodkan, dengan 22,204 atau 95.7% daripadanya sedang menjalani kuarantin kendiri.Dalam pada itu, 30 (0.1%) kes kini berada di pusat kuarantin sementara 945 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 29 kes dan 17 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 60.7% dengan kes Covid-19 merangkumi 6.2%.Dua lagi korban dilaporkan menjadikan kes keseluruhan kematian adalah sebanyak 35,680 orang.


Sesi sekolah bermula 13, 14 Jun secara dalam talian

Sesi persekolahan akan bermula 13 Jun dan 14 Jun ini selama 25 hari secara pengajaran dan pembelajaran di Rumah (PdPR) sebelum cuti pertengahan penggal bermula 25 dan 26 Julai disebabkan situasi semasa jangkitan Covid-19 yang terus meningkat, kata Menteri Pendidikan Radzi Jidin.Beliau berkata, negeri kumpulan A iaitu Johor, Kedah, Kelantan dan Terengganu akan memulakan sesi persekolahan pada 13 Jun hingga 17 Julai manakala bagi negeri-negeri lain dalam kumpulan B, sesi persekolahan akan bermula pada 14 Jun sehingga 17 Julai.Beliau berkata, ketetapan itu turut digunapakai untuk sekolah swasta, antarabangsa dan ekspatriat yang berdaftar dengan kementerian pendidikan.“Ada yang bertanya apakah yang akan berlaku selanjutnya selepas berakhirnya sesi cuti pertengahan penggal?“Kementerian pendidikan (KPM) akan memaklumkan kepada ibu bapa dan murid sekurang-kurang seminggu sebelum sesi persekolahan dibuka berdasarkan situasi semasa itu,” katanya pada satu sidang media secara dalam talian hari ini.Menteri Pendidikan Mohd Radzi Jidin dalam sidang media hari ini.Mengenai TV pendidikan, beliau berkata sehingga kini KPM akan terus menggunakan saluran Didik Tv, Ok Tv dan Astro Tutor Tv tanpa tambahan saluran lain.“Kita akan teruskan dengan 15 jam waktu siaran setiap hari. Kita lihat dalam tempoh ini sokongan terhadap PdPR semakin hari semakin baik,” katanya.Mengulas mengenai cadangan ibu bapa untuk membuka sekolah hanya kepada murid-murid bekeperluan khas, Radzi berkata perkara itu hanya ditentukan Majlis Keselamatan Negara.Dalam pada itu, Radzi berkata, kementerian sentiasa berikhtiar supaya semua guru dapat melaksanakan PdPR dengan baik.“Dari semasa ke semasa kita terus memantau pelaksanaan PdPR bukan sahaja di peringkat sekolah, daerah dan negeri, tapi kita memantau bagi memastikan kita dapat selesaikan sebarang isu supaya anak-anak ini mempunyai akses dalam tempoh PdPR dilaksanakan.”Radzi turut menggesa guru-guru untuk hadir janji temu vaksinasi bagi meningkatkan jumlah guru yang menerima vaksinasi.Beliau memaklumkan lebih 70,000 guru sudah terima sekurang-kurangnya satu dos vaksin.“Dalam tempoh ini, sekolah tidak akan dibuka sehingga akhir bulan Julai, dan saya berbincang dengan Menteri Penyelaras Program Imunisasi Covid-19 Kebangsaan Khairy Jamaluddin supaya kita dapat tingkatkan imunisasi guru-guru di bawah KPM.”Ketika mengulas mengenai takwim 2022, Radzi menjelaskan KPM melakukan penyusunan takwim, namun ia bergantung kepada situasi semasa.


Gelembung pelancongan tarik minat pengunjung ke Pahang

Kebenaran gelembung pelancongan bersasar dilihat mula merancakkan semula sektor pelancongan di negeri Pahang, kata Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi Negeri Mohd Sharkar Shamsudin.Tanpa mendedahkan jumlah pelancong yang diterima setakat ini, beliau berkata selain berada di bawah penguatkuasaan perintah kawalan pergerakan pemulihan (PKPP), pelbagai produk pelancongan di Pahang turut menarik minat pengunjung.“Kita sudah mula menerima pelancong dari negeri-negeri luar dengan prosedur yang ditetapkan dan diurus oleh agensi pelancongan antaranya ke Cameron Highlands.“Pahang mempunyai pilihan lokasi pelancongan yang pelbagai antaranya alam semula jadi, pantai dan terbaharu mercu tanda seperti Menara Kuantan 188 yang dilihat dapat menarik minat pengunjung. Justeru, kini kami akan jalankan promosi secara berterusan terutama melalui platform media sosial,” katanya.Beliau berkata demikian pada sidang media selepas Program ‘This Is Pahang’ Business Networking At The Peak di Menara Kuantan 188, malam tadi, bertujuan mempromosikan dan memberi pendedahan kepada agensi pelancongan di luar Pahang mengenai produk serta destinasi menarik di negeri tersebut.Menurut Mohd Sharkar, inisiatif itu merupakan antara usaha kerajaan Pahang untuk memeriahkan semula sektor pelancongan yang terjejas teruk susulan penularan Covid-19.Dalam pada itu, beliau mencadangkan supaya pemain industri pelancongan turut diberikan keutamaan untuk menerima vaksin memandangkan golongan berkenaan juga ‘barisan hadapan’ dalam sektor tersebut.“Ia bagi memberi keyakinan kepada pelancong sekali gus akan memberi impak positif kepada industri ini yang merupakan antara sektor penyumbang kepada pendapatan negara,” katanya.


Pawagam dibuka seluruh negara bagi individu lengkap vaksinasi

Putrajaya hari ini mengumumkan melonggarkan Prosedur Operasi Standard (SOP) Fasa Satu bagi industri kreatif antara lain membenarkan aktiviti panggung wayang kepada individu yang lengkap vaksinasi bermula 9 September depan.“Aktiviti panggung wayang kepada individu yang telah lengkap vaksin dengan kapasiti 50% di ruang dewan tayangan pawagam,” kata Perdana Menteri Ismail Sabri Yaakob dalam kenyataan hari ini.Ismail berkata Jawatankuasa Khas Pandemik Covid-19 berharap kelonggaran tersebut dapat memberi kelegaan kepada 19,000 syarikat berkaitan industri kreatif.“Persetujuan untuk memberi kelonggaran ini adalah tertakluk kepada syarat SOP yang diluluskan MKN, termasuk hanya kepada penggiat, pekerja dan pengguna yang sudah menerima dua dos lengkap vaksin Covid-19 serta kapasiti ruang premis yang dibenarkan.“Semua penggiat industri kreatif yang lengkap dua dos vaksin akan dibenarkan untuk kembali bergiat di negeri-negeri yang berada dalam Fasa Satu PPN,” katanya.Menurutnya, aktiviti penyiaran siaran kandungan kreatif, penggambaran, “indoor busking”, aktiviti panggung wayang, persembahan ruang “lounge” hotel, teater, muzikal dan komedi, pameran seni dibenarkan untuk beroperasi.Sehubungan pembukaan sektor-sektor tersebut, Ismail menggesa semua pihak terlibat supaya sentiasa mematuhi syarat dan prosedur kesihatan yang ditetapkan sambil menambah kelonggaran tersebut diberikan berasaskan faktor terdapat negeri-negeri mencapai status 80% populasi dewasa menerima dua dos lengkap vaksin.“(Ia) bagi mengelakkan sebarang risiko dan implikasi perundangan, keselamatan serta kesihatan khususnya dalam usaha negara beralih ke fasa endemik Oktober ini,” katanya.


Kita semua sudah tahu

Oleh kerana saya tidak lagi memegang apa-apa jawatan parti, maka lebih mudah saya memberikan pandangan. Sama ada pandangan saya ini adil atau tidak, sesiapa pun boleh berikan pandangan mereka.Masalah negara kita ketika ini ialah ekonomi dan kesejahteraan hidup rakyat. Ini termasuk isu kesihatan, kos sara hidup, kebajikan dan peluang pekerjaan. Namun di atas masalah-masalah utama ini, masalah di belakang yang menghambat isu-isu rakyat ini ialah politik.Hakikatnya, jika kerajaan hari ini dipanggil kerajaan Perikatan Nasional (PN), kerajaan PN tidak boleh bergantung harap kepada sokongan Umno dan Barisan Nasional (BN) untuk kekal stabil.Begitu juga jika kerajaan hari ini adalah kerajaan BN, mereka juga tidak boleh bergantung dengan sokongan PN kerana kedua-dua blok politik ini mempunyai jumlah sokongan (kerusi parlimen) yang tidak mencukupi dan masing-masing mempunyai agenda politik yang berbeza.Kedudukan mana-mana kerajaan seperti ini, akan mudah tergugat apabila ada gerakan politik untuk mencapai agenda politik masing-masing. Perbezaan agenda politik inilah yang menjadi masalah kepada kerajaan untuk berfungsi secara efektif untuk menangani masalah rakyat dan negara.Setakat hari ini, kerajaan yang ada masih kekal kerana salah satu blok politik belum mahu menekan “satu button”. Keadaan ini tidak akan kekal lama. Justeru, masa depan rakyat menjadi pertaruhan dan ia juga memberi kesan kepada keyakinan para pelabur.Mengaku atau tidak, PN takkan mampu berkongsi kuasa dengan BN. Begitulah yang berlaku pada PRN Melaka baru-baru ini.Pendirian saya sangat jelas iaitu menolak Umno dan BN menjadi kerajaan. Namun cabaran untuk mengembalikan Umno dan BN sebagai pembangkang menjadi persoalan rumit kumpulan pembangkang termasuk kumpulan yang ada dalam kerajaan PN.Landskap politik hari ini, masih tidak memihak kepada PH mahu pun PN kerana kekuatan BN masih ada pada Umno dan kekuatan akar umbi Umno pula masih belum tercabut walaupun telah tewas mengejut pada PRU 2018.Semua sudah tahu bahawa PH, PN mahupun Warisan, Muda dan Pejuang tidak akan mampu menumbangkan Umno BN jika bersaing secara berasingan.Semua juga sudah tahu bahawa parti-parti pembangkang takkan mampu berpakat untuk menentang Umno dan BN.Semua pihak juga sudah tahu sangat, apa yang menghalang daripada pembangkang untuk berpakat. Masalahnya ialah calon PM. Itu sahaja.Bukan sebab prinsip, bukan sebab idealisme dan bukan sebab rakyat. Tapi sebab semua hendak letak calon PM masing-masing.Inilah tragedi politik Malaysia hari ini. Pembangkang akan terus berstrategi seolah-oleh mempunyai formula tersendiri untuk tidak berpakat dan menang PRU secara solo.Namun kita sudah tahu, selagi tidak berpakat, Umno dan BN akan kembali menjadi kerajaan, malah lebih kuat lagi.Mahdzir Ibrahim adalah seorang pelukis yang berada dalam labirin politik.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Serbuan FBI di Mar-a-Lago mungkin tingkatkan populariti Trump, kata penganalisis

Melainkan pihak penguatkuasa undang-undang persekutuan dapat mensabitkan bekas Presiden Donald Trump atas tuduhan jenayah sebelum pilihan raya presiden akan datang, serbuan FBI di rumahnya di Florida minggu lepas hanya akan menguatkan tuntutannya bagi pencalonan parti Republikan 2024, penganalisis politik memberitahu Sputnik.
Pada 8 Ogos, FBI menggeledah kediaman Trump Mar-a-Lago di Florida selepas waran dikeluarkan dan memeriksa premis itu selama sembilan jam, dan merampas 11 set dokumen dan bahan lain, beberapa dokumen dilabel "Rahsia Besar," berdasarkan waran geledah itu.
Trump mengutuk serbuan itu dan menyifatkan sistem keadilan AS mensasarkan dirinya dan mendakwa  semua barangan yang ada di kediamannya telah diubah status dan bukan dokumen rahsia.
“Melainkan Donald Trump disabitkan dengan satu atau lebih jenayah sebelum November 2024, beliau kini merupakan pesaing yang jauh lebih kuat berbanding sebelum serbuan Mar-a-Lago,” kata bekas pengurus dana lindung nilai yang juga pengulas politik Charles Ortel.
Serbuan itu, dan fakta bahawa Peguam Negara AS Merrick Garland membenarkannya secara peribadi, adalah episod memalukan terhadap perlembagaan AS, kata Ortel.
Penganalisis politik Sam Husseini, selaku pengasas VotePact.org, berkata serbuan ini sepatutnya dilihat menggugat Trump, tetapi telah memberi kelebihan kepadanya.
"Tumpuan kini terarah kepada Trump. Ia menambah satu lagi dimensi kepada pentaksub golongan liberal yang mahu 'menggugatnya daripada kembali semula'. Tetapi Trump memperoleh kelebihan daripadanya," kata Hussein kepada Sputnik.
Profesor Hal Ehwal Antarabangsa Universiti Pittsburgh Michael Brenner berkata ia akan meningkatkan populariti Trump dalam kalangan Republikan jika beliau memohon pencalonan, tetapi turut boleh menjejaskan peluangnya dalam pilihan raya umum akan datang.


8 wartawan ditembak mati di Haiti setakat November

Seorang lelaki yang ditembak mati pada hujung minggu merupakan wartawan kelapan terbunuh di Haiti tahun ini, kata Persatuan Akhbar Antara Amerika (IAPA).
Fritz Dorilas yang bekerja dengan Radio Tele Megastar ditembak mati berhampiran rumahnya di kejiranan Tabarre di ibu negara Port-au-Prince semasa pertempuran kumpulan pada 5 November, lapor Anadolu Agency memetik akhbar tempatan.
Laporan lain menyebut Dorilas dibawa lari secara paksa dari rumahnya dan dibunuh. Polis masih belum memaklumkan bagaimana kematiannya itu berlaku.
"Kami kesal dengan jenayah berdarah terhadap wartawan tahun ini di rantau kami," kata Carlos Jornet, pengerusi Jawatankuasa Kebebasan Akhbar dan Maklumat IAPA.
"Keadilan yang tidak dilaksanakan telah memberi lebih banyak insentif kepada individu ganas."
Nasib Dorilas adalah sama dengan tujuh lagi wartawan yang terkorban dalam insiden keganasan di negara ini tahun ini.
Kurang seminggu lepas, seorang lagi wartawan Haiti, Romelson Vilsaint, meninggal dunia semasa protes di Port-au-Prince, dan bulan lalu pihak berkuasa menemui mayat wartawan radio Garry Tess.
Dua wartawan Haiti, Frantzsen Charles dan Tayson Lartigue, ditembak dan mayat mereka dibakar di Port-au-Prince pada September.
Pada Januari, dua lagi wartawan dibunuh oleh ahli kumpulan semasa melaporkan diri di La Boule, sebuah kawasan di selatan Port-au-Prince. Wilguens Louissaint dan Amady John Wesley dibakar hidup-hidup semasa cuba membuat laporan di kawasan itu.
Pertempuran antara kumpulan bersenjata telah menyebabkan ratusan orang mati di negara itu dan mendorong ribuan orang untuk melarikan diri daripada keganasan di Port-au-Prince, menurut pihak berkuasa.
Kerajaan Haiti dan PBB telah meminta bantuan keselamatan antarabangsa untuk menangani peningkatan keganasan yang berterusan.
Krisis dan huru-hara semakin memuncak di Haiti sejak beberapa hari lalu selepas sekatan oleh kumpulan penjenayah menyebabkan kekurangan makanan, air dan bahan api, ketika negara itu menangani wabak taun.


16-0: Undi kementerian wanita lulus dengan undian suara

Undi peringkat jawatankuasa Belanjawan 2021 Kementerian Pembangunan Wanita, Keluarga dan Masyarakat diluluskan secara undian suara di Dewan Rakyat hari ini.Sejumlah RM1.14 bilion diperuntukkan kepada kementerian itu diluluskan selepas tiada pihak yang memohon undi belah bahagi diadakan.Ini menyaksikan Perikatan Nasional (PN) mendahului dalam pembentangan semua 16 kementerian di peringkat jawatankuasa meskipun sebelum ini dikhabarkan pembangkang Pakatan Harapan (PH) akan menguji semua kementerian dalam usaha untuk menggagalkannya.Terdahulu Kementerian Pelancongan, Seni dan Budaya lulus dengan undi belah bahagi di peringkat jawatankuasa dengan 109 setuju, 96 tidak setuju dan 15 tidak hadir.Ia merupakan kementerian keenam yang diundi belah bahagi sebelum diluluskan.


60 lagi korban Covid-19 dicatat, kes baru rekod 5,586 jangkitan

Malaysia merekodkan kes baru sebanyak 5,586 menjadikan kes keseluruhan Covid-19 meningkat sebanyak 734,048.Selangor kekal mencatat kes harian tertinggi sebanyak 2,212 disusuli Kuala Lumpur (628), Sarawak (513), Negeri Sembilan (501), Melaka (380), dan Johor (312).Hanya Putrajaya (4) mencatatkan kes satu digit hari ini.Sementara Perlis tidak mencatatkan sebarang kes jangkitan.Negara juga mencatat sebanyak 4,777 kes sembuh menjadikan jumlah keseluruhan kes sembuh meningkat kepada 667,709.Kes aktif dengan kebolehjangkitan pula kini berjumlah 61,395.Dalam pada itu, 866 pesakit ditempatkan di unit rawatan rapi (ICU) termasuk 446 orang memerlukan bantuan alat pernafasan.Malaysia turut mencatat 60 lagi korban akibat Covid-19, menjadikan jumlah mangsa yang maut meningkat kepada 4,944.


Mahkamah Rayuan tolak permohonan Najib kemuka bukti baru kes SRC

Mahkamah Rayuan hari ini menolak permohonan bekas perdana menteri Najib Razak untuk mengemukakan bukti baru dalam rayuan kes penyelewengan dana RM42 juta SRC International menjelang penyampaian keputusan rayuannya esok.Najib hadir dalam sidang hibrid hari ini pada pukul 12.30 tadi, selepas gagal hadir pada prosiding fizikal di sebelah pagi dalam pendengaran permohonan di hadapan tiga panel hakim Mahkamah rayuan dipengerusikan Abdul Karim Jalil.Jika sabitan kesalahannya dikekalkan, pembelaan dijangka akan memohon penangguhan hukuman bagi membenarkan rayuan seterusnya di Mahkamah Persekutuan .Najib memohon untuk mengemukakan bukti baru tambahan dalam rayuannya terhadap sabitan pertuduhan dan hukuman 12 tahun penjara dan denda sebanyak RM210 juta bagi kes penyelewengan dana SRC International.Sorotan semula sabitan kes SRC menjelang keputusan rayuan NajibPasukan pembelaannya cuba untuk menangguhkan pendengaran permohonannya hari ini selepas seorang peguam mewakili ahli Parlimen Pekan itu disahkan positif Covid-19.Namun Karim mengarahkan prosiding diteruskan secara hibrid menerusi aplikasi Zoom melibatkan Najib dan peguam pembelaan yang lain, mengatakan pilihan lain prosiding adalah dengan membatalkan ikat jamin dan mengeluarkan waran tangkap supaya ahli Parlimen Pekan itu boleh dibawa ke mahkamah.Dalam prosiding hari ini, Karim bersama hakim Has Zanah Mehat dan Vazeer Alam Mydin Meera membuat keputusan tersebut selepas mendapati pembelaan Najib gagal menunjukkan “keadaan luar biasa” yang melampau bagi membolehkan mahkamah menerima bukti berkenaan.Najib memohon Mahkamah Rayuan untuk membenarkan dan mengarahkan supaya keterangan viva voce diambil dari Ketua Pesuruhjaya Suruhanjaya Pencegahan Rasuah Malaysia (SPRM) Azam Baki dan pegawai penyiasat SPRM Rosli Hussein, yang merupakan saksi pendakwaan ke-57 dalam kes SRC, selain keterangan mana-mana saksi lain berhubung kes tersebut.Najib berkata permohonan itu dibuat sebaik sahaja beliau dimaklumkan mengenainya dan berjaya mengumpul semua maklumat dan dokumen yang diperlukan.Beliau turut mendakwa maklumat sedemikian tidak disediakan atau tidak boleh diperolehi sama ada semasa perbicaraan SRC di Mahkamah Tinggi mahu pun ketika Mahkamah Rayuan mendengar rayuannya.


Dr Mahathir tak berhasrat tanding PRU15

Dr Mahathir Mohamad tidak berhasrat untuk bertanding pada Pilihan Raya Umum ke-15 (PRU15) akan datang sekiranya dilaksanakan mengikut tempoh penggal semasa memandangkan usianya sudah mencecah 98 tahun ketika itu.Namun bekas perdana menteri keempat dan ketujuh itu bersedia menawarkan nasihat serta berkongsi pengalaman dengan parti yang baru ditubuhkannya, Pejuang jika perlu.Dr Mahathir berkata demikian ketika ditemui wakil media di Pusat Khidmat Ahli Parlimen Langkawi, di Langkawi hari ini.Ditanya jika ada keperluan Parlimen dibubarkan bagi memberi laluan kepada PRU pada ketika ini, ahli Parlimen Langkawi itu berkata penularan pandemik Covid-19 menyukarkan perkara tersebut.“Dalam keadaan biasa boleh (dibubarkan) kerana PRU beri balik kuasa kepada rakyat tentukan siapa jadi kerajaan. Tetapi waktu ini negara hadapi masalah Covid-19, masalah ini menyebabkan kos untuk mengadakan PRU tinggi dan mendedahkan rakyat kepada penularan penyakit itu.“Saya yakin kalau PRU diadakan seperti biasa, ramai rakyat akan terkena Covid-19, ramai akan maut, meninggal dunia. Soalnya sama ada kita lebih utamakan politik atau nyawa rakyat?,” katanya.Isu PRU kembali dibangkitkan sesetengah pihak selepas Ketua Pembangkang Anwar Ibrahim pada Rabu lepas mendakwa menerima sokongan yang “kukuh dan meyakinkan” daripada ahli Parlimen untuk menubuhkan kerajaan baru.Untuk rekod, penggal Parlimen ke-14 akan tamat pada 16 Sept 2023.


Kelantan, Selangor dahului dalam 2,875 kes baru hari ini

Kelantan mencatat kes harian tertinggi hari ini sebanyak 662 mendahului Selangor dan Sarawak ketika negara mencatat 2,875 kes baru hari ini.Angka kes baru itu menjadikan kes keseluruhan Covid-19 hari ini meningkat sebanyak 384,688 kes.Selangor masih mencatat angka tinggi kes harian sebanyak 633 disusuli Sarawak (474) dan Kuala Lumpur (332).Hanya Labuan (3) sahaja yang mencatatkan kes satu digit hari ini sementara Perlis tidak mencatatkan sebarang kes.Negara juga mencatat sebanyak 2,541 kes sembuh menjadikan jumlah keseluruhan kes sembuh meningkat kepada 361,267.Kes aktif dengan kebolehjangkitan pula kini berjumlah 22,014.Daripada jumlah itu, 248 pesakit ditempatkan di Unit Rawatan Rapi termasuk 115 orang memerlukan bantuan alat pernafasan.Malaysia turut mencatat 7 lagi korban akibat Covid-19, menjadikan jumlah mangsa yang maut meningkat kepada 1,407 orang.


PBB, Turkiye, Ukraine teruskan perjanjian bijirin Laut Hitam walaupun Rusia tarik diri

Pertubuhan Bangsa-bangsa Bersatu (PBB), Turkiye dan Ukraine meneruskan pelaksanaan perjanjian bijirin Laut Hitam dengan pelan transit disediakan untuk 16 kapal hari ini, meskipun Rusia menggantung penyertaannya dalam pakatan yang sebelum ini membenarkan eksport produk pertanian Ukraine ke pasaran dunia.
Rusia, yang menyerang Ukraine sejak 24 Februari lalu, menghentikan peranannya dalam perjanjian Laut Hitam pada Sabtu lalu bagi 'tempoh yang tidak ditentukan'.
Moscow berkata keputusan itu diambil kerana tidak dapat “menjamin keselamatan kapal awam” yang melakukan perjalanan di bawah pakatan itu selepas serangan ke atas armadanya di Laut Hitam.
Namun, dua negara penyelaras utama dalam kerjasama itu, PBB dan Turkiye masih berusaha untuk menyelamatkan kesepakatan yang dicapai pada Julai lalu.
Menurut jurucakap Setiausaha Agung PBB, Antonio Guterres amat bimbang mengenai tindakan Rusia yang menarik diri sekali gus menangguhkan perjalanan kapal asing sementara pihaknya cuba menghidupkan semula perjanjian bagi bertujuan meredakan krisis makanan global.
Susulan langkah Rusia itu, penganalisis berpendapat, harga gandum di pasaran komoditi antarabangsa dijangka melonjak hari ini berikutan kedua-dua negara, Rusia dan Ukraine adalah antara pengeksport gandum terbesar dunia.
Sejak Julai lalu, kira-kira 9.5 juta tan jagung, gandum, produk bunga matahari, barli, biji sawi dan soya dieksport susulan persefahaman yang dicapai.
Di bawah persetujuan itu, Pusat Koordinasi Bersama (JCC) yang terdiri daripada pegawai PBB, Turkiye, Rusia dan Ukraine bersetuju perkara berkaitan transit dan pemeriksaan kapal.
Susulan perkembangan terbaru membabitkan keputusan Russia, tiada kapal bergerak melalui koridor kemanusiaan maritim sejak semalam.
Bagaimanapun, PBB dalam kenyataannya berkata, pihaknya sudah bersetuju dengan Ukraine dan Turkiye mengenai pelan pergerakan untuk 16 kapal pada hari ini dengan 12 keluar dan empat lagi kapal memasuki pelabuhan di Laut Hitam.
Katanya, pegawai Rusia di JCC sudah dimaklumkan mengenai rancangan itu, bersama-sama dengan hasrat untuk memeriksa 40 kapal yang keluar pada hari ini.
Difahamkan, semua peserta menyelaras dengan pihak tentera masing-masing dan pihak berkuasa lain yang berkaitan untuk memastikan laluan selamat bagi kapal komersial di bawah perjanjian itu.
Menteri Pertahanan Turkiye, Hulusi Akar, berkata pihaknya sudah berhubung dengan rakan sejawat Rusia dan Ukraine untuk berusaha menyelamatkan perjanjian itu dan meminta pihak berkenaan mengelakkan sebarang provokasi.
Nato dan Kesatuan Eropah turut menggesa Rusia untuk mempertimbangkan semula keputusannya.
Presiden AS Joe Biden pada hari Sabtu menyifatkan langkah Rusia itu “keterlaluan" dan berkata ia akan meningkatkan kebuluran.
Sementara itu, Setiausaha Negara AS Antony Blinken menuduh Moscow menggunakan makanan sebagai senjata.
Pada Ahad, duta Rusia ke Washington membidas kenyataan tersebut, mengatakan tindak balas AS adalah "keterlaluan" dan membuat dakwaan palsu mengenai langkah yang diambil pihak Moscow.
Perjanjian bijirin itu memulakan semula penghantaran dari Ukraine, yang membolehkan jualan di pasaran dunia, menyasarkan ia pulih ke tahap sebelum perang sebanyak lima juta tan metrik dieksport dari Ukraine setiap bulan.
Perjanjian itu memastikan laluan selamat masuk dan keluar dari Odesa dan dua pelabuhan Ukraine yang lain.
Presiden Ukraine, Volodymyr Zelensky, mendakwa Rusia mahu meningkatkan krisis, dengan mengatakan 218 kapal disekat dan menunggu sama ada untuk membawa makanan atau memasuki pelabuhan Ukraine.
Katanya, 40,000 tan gandum dimuatkan ke sebuah kapal di pelabuhan Chornomorsk, disewa oleh Program Makanan PBB dan bertujuan untuk Ethiopia yang didakwanya "di ambang kebuluran" seperti mana Yaman dan Somalia, yang turut menghadapi "malapetaka" kekurangan makanan.


Ibu tunggal rayu keputusan mahkamah tolak permohonan batal tukar agama anak

Ibu tunggal, Loh Siew Hong memfailkan rayuan terhadap keputusan Mahkamah Tinggi Kuala Lumpur yang menolak permohonannya untuk mencabar penukaran agama tiga anaknya kepada Islam secara unilateral tanpa persetujuannya oleh bekas suaminya.
Loh memfailkan notis rayuan itu hari ini, menerusi Tetuan Srimurugan & Co selepas tidak berpuas hati dengan keseluruhan keputusan Hakim Mahkamah Tinggi Wan Ahmad Farid Wan Salleh pada 11 Mei lepas.
Dalam penghakimannya, Wan Ahmad Farid berkata tiada bukti ketiga-tiga anak wanita itu berhenti menganut agama Islam apabila berada di bawah jagaan ibu mereka.
Wan Ahmad Farid berkata Loh tidak menafikan bahawa anak-anaknya terus mengamalkan ajaran Islam dengan menunaikan solat subuh setiap hari apabila mereka berada dalam jagaannya dan tiada bukti menunjukkan ketiga-tiga anak wanita itu telah kembali ke agama Hindu.
Hakim itu berkata sijil penukaran agama dikeluarkan terhadap kanak-kanak tersebut selepas responden pertama iaitu Pendaftar Mualaf Negeri Perlis berpuas hati bahawa keperluan undang-undang di bawah Seksyen 107(1) Enakmen Perlis 2006 dipatuhi apabila kanak-kanak itu telah mengisytiharkan syahadah dengan rela hati.
Loh, 36, memfailkan permohonan semakan kehakiman pada 25 Mac tahun lepas dengan menamakan Pendaftar Mualaf Negeri Perlis, Majlis Agama Islam dan Adat Istiadat Melayu Perlis (MAIPs), Mufti Perlis Datuk Dr Mohd Asri Zainul Abidin dan kerajaan negeri Perlis sebagai responden pertama hingga keempat.
Ibu tunggal itu memohon pengisytiharan bahawa tiga anaknya beragama Hindu dan bekas suaminya, M. Nagahswaran, tidak mempunyai hak di sisi undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa persetujuannya.
Wanita itu juga memohon pengisytiharan bahawa tiga anaknya itu, sebagai kanak-kanak, tidak mempunyai kapasiti undang-undang untuk memeluk agama Islam tanpa kebenarannya.
Beliau juga memohon perintah certiorari untuk membatalkan pengisytiharan pemelukan agama Islam, bertarikh 7 Julai 2020, yang dikeluarkan oleh Pendaftar Mualaf Perlis atas nama tiga anaknya, dan juga kad lain mengenai pemelukan agama Islam yang telah dikeluarkan oleh pihak lain, dan juga menghalang mana-mana pihak daripada mengeluarkan kad tersebut.
Tiga kanak-kanak itu, kembar perempuan berusia 15 tahun dan lelaki berusia 11 tahun yang diletakkan di bawah jagaan Jabatan Kebajikan Masyarakat, kemudiannya diserahkan kepada Loh pada 21 Februari 2022 selepas Mahkamah Tinggi membenarkan permohonan habeas corpusnya.


Mana datangnya konsep 'Rahmah' kerajaan Madani?

Saya hairan dengan sikap politik kerajaan Madani yang terlalu gopoh dan ghairah mempromosikan agenda mereka.
Bagi saya, apa-apa dasar yang mahu diangkat perlulah dibuat dengan cermat, teliti dan praktikal.
Suatu agenda perlu melalui satu proses libat urus yang berlapis-lapis dan menyeluruh, bukan datang dari satu kepala atau pejabat. Antara manifesto dan agenda kerajaan, sifatnya amat berbeza.
Namun, nampaknya proses ini tak berlaku kerana sikap politik hari ini sedang dikuasai oleh rasa ghairah dan ego orang politik kerajaan.
Hari ini kita dengar ‘Rahmah’ sebagai slogan yang ditampal pada banyak perkara, benda dan aktiviti kerajaan.
Setakat yang saya dapat senaraikan di bawah Payung Rahmah seperti Menu Rahmah, Baju Raya Rahmah, Bazar Ramadan Rahmah, Sumbangan Tunai Rahmah, Tol Rahmah, e-Tunai Belia Rahmah dan kini Simen Rahmah.
Dan pastinya selepas ini, akan ada lagi perkara dan benda di-rahmah-kan. Ia tidak salah, tapi ia jelas suatu kerja bodoh.
Modus operandi ‘Rahmah’ ini sama juga dengan 1Malaysia. Semua benda nak di-1Malaysiakan dari tong sampah, Klinik, Pasar raya hingga ke ‘Salam 1 Malaysia’. Kini, semua itu hilang seperti kain buruk yang mereput. Tak apa, jika sudah itu nasibnya.
Namun berbeza dengan slogan ‘Malaysia Boleh’, hingga hari ini ia menjadi ucapan keramat oleh kita termasuk kepada individu. Ia diucap secara peribadi bagi mendorong anak-anak bersukan, sebagai contoh.
Hari ini Pakatan Harapan turut menggunakannya dengan sedikit olahan baharu menjadi ‘Kita Boleh’. Tak ada salahnya 'copy and paste' ini, tetapi naratifnya perlulah jelas.
Saya membaca dah cuba memahami naratifnya. Jelas sekali naratif ini tidak betul.
‘Rahmah’ telah dan sedang digambarkan sebagai ‘idea’ Anwar Ibrahim dibawah konsep Madani. Bagi saya naratif ini satu kesilapan yang menjolok mata, malah ia jatuh ke tahap pembohongan intelektual yang melampau dan tidak tahu malu.
Saya ingin beri sedikit pencerahan agar ia dapat membantu memperbetulkan naratif ‘Rahmah’ ini. Kerana apa? kerana apabila kita sedar naratif ini berasal dari mana, ke mana dan untuk apa, maka kita akan dapat menghayati maksud sebenar ‘rahmah’.
‘Rahmah’ bermula oleh Dr Mahathir Mohamad. Lebih tepat lagi, gagasan baharu ini disebut oleh Mahathir dalam ucapan perasmian Tilawah & Hafazan Al-Quran peringkat kebangsaan di Kota Kinabalu pada 16 Februari 2020.
Dalam ucapannya, beliau menjelaskan apa itu Gagasan Rahmah. Saya petik sedikit ucapan itu di sini.
“Seiring dengan falsafah tersebut, pada 25 Oktober 2019, Kerajaan bersetuju agar gagasan Rahmah dijadikan sebagai dasar pentadbiran Islam Model Malaysia berteraskan Maqasid Syariah dan Rahmatan Lil ’Alamin – yang bersifat universal, inklusif, telus dan menyantuni, bertepatan dengan suasana, adat serta budaya bangsa Malaysia sendiri”.
“Kita percaya dasar ini mampu memberi impak positif kepada rakyat dan negara dalam meningkatkan kesejahteraan sosial, kemakmuran dan perpaduan hidup masyarakat berbilang kaum dan agama, selari dengan Wawasan Kemakmuran Bersama 2030 yang telah dilancarkan oleh kerajaan”.
Jelas sekali, ‘Rahmah’ sudah bermula sejak Tun Kembali menjadi Perdana Menteri bagi kali ke-2. Ia sebuah gagasan baharu yang diikat dengan satu pelan tindakan untuk menjadikan ianya sebagai satu dasar negara.  Dalam konteks ini, gagasan Rahmah diikat dengan ‘Wawasan Kemakmuran Bersama 2030’ (WKB 2030).
Malah WKB2030 ini juga diikat dengan Pelan Anti Rasuah Nasional 2019-2023 sebagai pemacu kepada agenda kerajaan yang lebih besar dan terancang. Ini naratifnya. Jelas.
Kesimpulannya, naratif ‘Rahmah’ ini sebenarnya bukan cetusan idea kerajaan Madani apatah lagi Anwar Ibrahim seperti yang digembar-gemburkan.
Maka, naratif ini perlu diperbetulkan kerana, gagasan Rahmah tidak memerlukan ‘Menu Rahmah’, ‘Simen Rahmah’, ‘Tol Rahmah’ dan sebagainya.
Gagasan Rahmah dalam konteks pelaksanaannya adalah suatu pendekatan sistem pentadbiran yang lebih bermaruah dan manusiawi.
Namun, apabila gagasan Rahmah ini sampai ke tangan ‘Madani’, ia menjadi seperti idea 1Malaysia hingga pelekat, poster, ayat dan segala benda di Rahmahkan.
Saya harap, naratif Rahmah ini dikembalikan kepada fungsi asalnya iaitu menjadikan pentadbiran kerajaan lebih bermaruah, berintegriti dan manusiawi. Kerajaan Madani boleh memperbetulkan naratif ini, jika mereka mahu.
Mahdzir Ibrahim adalah timbalan ketua penerangan Gerakan Tanah Air.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Tekanan berterusan, ahli Umno lapor polis pembohongan Zahid terhadap Agong

Satu laporan polis dibuat terhadap Presiden Umno Ahmad Zahid Hamidi kerana kemungkinan membohong Yang di-Pertuan Agong Sultan Abdullah ketika mengadap di Istana Negara, lapor Utusan Malaysia.Individu yang merupakah ahli Umno itu turut melaporkan pengakuan presiden Umno itu tentang suaranya yang tular dalam sebuah klip audio bersama Presiden PKR Anwar Ibrahim selepas perhimpunan agung Umno baru-baru ini.“Ya, laporan polis dibuat kira-kira pukul 11 pagi tadi. Ia berhubung pengakuan presiden Umno tentang suaranya yang tular serta pendedahan percakapan beliau bersama Yang di-Pertuan Agong Sultan Abdullah Sultan Ahmad Shah,” katanya dipetik sebagai berkata.Menurut akhbar berbahasa Melayu itu, laporan yang dibuat tersebuat adalah bertujuan meminta polis menyiasat kenyataan Zahid yang menafikan penglibatannya dirinya dalam audio yang tular tersebut.“Kenyataan itu menimbulkan kekeliruan kepada ahli Umno seperti saya dan membuatkan saya rasa tertipu dengan beliau.“Laporan polis ini juga dibuat untuk meminta polis menyiasat sama ada Zahid melakukan penipuan terhadap Yang di-Pertuan Agong dan melakukan kesalahan dengan keterlibatan dalam konspirasi menjatuhkan kerajaan Malaysia yang mengganggu-gugat keamanan rakyat Malaysia,” katanya.Sebelum ini kedua-dua Zahid dan Anwar tidak pernah mengakui tentang suara mereka dalam audio tersebut.Bagaimanapun Anwar dalam sebuah program mengatakan tidak ada masalah sekiranya audio tersebut tulen walaupun tidak mengesahkan atau menafikannya.April lalu, MalaysiaNow mendedahkan rakaman klip audio itu, Zahid menafikannya dan mengarahkan pegawainya untuk membuat laporan polis.Anwar juga dalam responsnya mengatakan rakaman audio tersebar itu merupakan perancangan Bersatu untuk “menikam” pemimpin-pemimpin Umno.


Samsuri menghadap Sultan Terengganu esok, mohon perkenan bubar DUN

Menteri Besar Terengganu Ahmad Samsuri Mokhtar akan menghadap Sultan Terengganu Sultan Mizan Zainal Abidin esok, untuk mendapat perkenan membubarkan Dewan Undangan Negeri (DUN) bagi memberi laluan kepada Pilihan Raya Negeri (PRN).
Menurut Ahli Dewan Undangan Negeri (Adun) Rhu Rendang itu, beliau akan mempersembahkan cadangan tarikh pembubaran DUN kepada baginda di Istana Syarqiyyah di Kuala Terengganu pada 9 pagi.
Ditanya mengenai tarikh yang dicadangkan, beliau berkata perkara itu akan diumumkan selepas selesai beliau menghadap Tuanku Sultan.
"Esok saya akan menghadap Tuanku pada sebelah pagi, sudah dapat perkenan untuk menghadap ….  Sebaik saya sembah maklum Tuanku (baru umum tarikh) …. Lebih cantik saya maklumkan Tuanku dulu, insya-Allah lepas itu buat kenyataan," katanya kepada pemberita di Kuala Terengganu, hari ini.
Samsuri turut memberitahu tempoh mandat DUN Terengganu akan berakhir pada 30 Jun ini.
DUN Terengganu mempunyai 32 kerusi yang menyaksikan 22 kerusi dikuasai PAS selepas Pilihan Raya Umum ke-14, manakala selebihnya milik Barisan Nasional (BN).


Peguam Singapura gesa Putrajaya bawa kes Nagaenthran ke Mahkamah Antarabangsa

Peguam hak asasi terkemuka M Ravi hari ini menggesa kerajaan Malaysia untuk membawa kes seorang warga Malaysia yang merupakan orang kurang upaya (OKU) mental ke Mahkamah Antarabangsa susulan keputusan Mahkamah Agung Singapura yang menolak rayuan hukuman mati Nagaentran K Dharmalingam.Bercakap kepada MalaysiaNow, Ravi menyifatkan keputusan mahkamah hari ini sebagai satu perkara yang “sangat mengejutkan”, mengatakan Nagaentran tidak diberi peluang untuk dinilai oleh pakar psikiatrinya.“Tanpa memberi peluang untuk dia dinilai dengan betul, dan dihukum mati, adalah satu hal mensia-siakan keseluruhan proses kehakiman,” katanya sambil menambah keputusan mahkamah hari ini adalah “sangat membimbangkan”.Beliau juga mempersoalkan kenyataan mahkamah yang mengatakan walaupun Singapura menandatangani perjanjian antarabangsa yang melarang hukuman mati ke atas OKU mental, republik itu tidak perlu mematuhinya sehingga ia digubal pada peringkat tempatan.“Bagi saya, ini merupakan pelanggaran serius terhadap undang-undang antarabangsa berhubung perlindungan orang yang kurang keupayaan intelek,” katanya.“Saya akan mohon kerajaan Malaysia bawa perkara ini ke Mahkamah Antarabangsa, dan meminta penangguhan sementara secara serta-merta kerana keputusan ini sebenarnya merupakan pelanggaran undang-undang antarabangsa yang sangat buruk.”Nagaenthran, yang didiagnosis mempunyai skor IQ 69 – di bawah nilai ambang 70 bagi membolehkan seseorang diisytiharkan sebagai OKU – ditahan pada 2009 kerana mengedar sejumlah kecil heroin ke Singapura.Dia dijatuhkan hukuman mati setahun selepas penangkapannya.Kes Nagaenthran juga turut mencetuskan kecaman antarabangsa di mana pemimpin Malaysia termasuk Yang di-Pertuan Agong dan Perdana Menteri Ismail Sabri Yaakob, serta personaliti seperti taikun Britain Richard Branson menulis surat rayuan kepada kerajaan Singapura supaya hukumannya diringankan.Dalam pada itu, kumpulan undang-undang yang berpangkalan di UK, Reprieve berkata, kerajaan Singapura menyatakan dengan jelas komitmennya untuk memperjuangkan hak OKU.“Membiarkan penghinaan terhadap keadilan ini berlaku adalah bercanggah dengan janji-janji yang diberikan tersebut,” katanya dalam satu kenyataan selepas penghakiman mahkamah.“Kami menggesa Presiden Halimah Yacob untuk mendengar seruan yang memohon belas kasihan di Singapura dan di seluruh dunia, dari Pertubuhan Bangsa-Bangsa Bersatu (PBB) sehinggalah rayuan daripada pemimpin perniagaan global supaya nyawa lelaki ini diselamatkan.”Dalam pada itu, Ravi berkata beliau dan rakan peguamnya Violet Netto “dikecam dan dikritik” oleh mahkamah hari ini kerana memfailkan rayuan mewakili Nagaenthran.“Mengapa kami perlu hadapi semua tindakan tatatertib ini kerana mewakili kes seperti ini?” katanya.“Mengapa peguam seperti kami berdiri? Apa habuan yang kami dapat daripada usaha ini kecuali penghinaan dan kerosakan terus dilakukan negara?”


Tengku Maimun ingatkan hakim supaya bebas sebarang pengaruh

Kedua-dua sistem kehakiman dan penyelesaian pertikaian alternatif (ADR) perlu berusaha untuk memberikan keputusan yang munasabah semasa membuat keputusan dalam sebarang kes secara bebas, adil, dan tanpa rasa gentar atau pilih kasih, kata Ketua Hakim Negara Tengku Maimun Tuan Mat.
Beliau berkata kebebasan badan kehakiman adalah satu konsep yang wujud dalam kerangka sistem keadilan.
“Tuanku Nazrin (Sultan Perak, Sultan Nazrin Shah) juga baru-baru ini bertitah mengenai perkara ini.
"Titah baginda: 'Tidak seharusnya ada sebarang keraguan, dan hakim mestilah bebas daripada sebarang pengaruh atau tekanan'”.
“Walaupun titah DYMM Tuanku adalah berhubung dengan Mahkamah Syariah, pertimbangan berhubung dengan badan kehakiman Malaysia dan juga sistem ADR, tetap sama. Kedua-dua sistem harus berusaha untuk memberikan keputusan yang wajar sambil menghakimi kes secara bebas, adil dan tanpa rasa takut atau pilih kasih,” katanya.
Beliau berkata demikian dalam ucapannya di Persidangan Minggu SDR Asia 2022 Keempat Pusat Timbang Tara Antarabangsa Asia (AIAC) semalam.
Sultan Nazrin Shah turut menyampaikan ucaptama di majlis itu.
Selain itu Tengku Maimun berkata badan kehakiman memperakui peranan penting yang dimainkan oleh penimbang tara dan lain-lain mekanisma ADR.
Beliau berkata mekanisme ADR seperti pengantaraan, rundingan dan timbang tara menawarkan peluang kepada pihak terbabit untuk menyelesaikan pertikaian mereka tanpa proses litigasi yang panjang dan meleret-leret.
Tengku Maimun bagaimanapun menambah bahawa terdapat pandangan yang berbeza mengenai bagaimana hubungan antara mahkamah dan institusi timbang tara harus dilihat.
“Boleh juga dikatakan bahawa jalan penyelesaian pertikaian itu tergolong dalam dua alam yang bersaing, berbeza antara satu sama lain, bagaimanapun saya percaya bahawa kedua-dua jalan penyelesaian pertikaian ini saling melengkapi antara satu sama lain dalam usaha mencari keadilan,” katanya.
Tengku Maimun berkata badan kehakiman Malaysia akan terus menyokong perkembangan ADR.
“Dengan AIAC terus mempromosi dan menyokong ADR, dan dengan sokongan berterusan daripada badan penyelesaian pertikaian lain yang berkaitan, saya yakin masa depan ADR adalah selamat,” katanya.


IMF lulus hampir AS$3 bilion bantu Sri Lanka

Tabung Kewangan Antarabangsa (IMF) meluluskan pembiayaan berjumlah AS$2.9 bilion (kira-kira RM13 bilion) untuk membantu Sri Lanka yang sedang dilanda krisis, menurut pihak berkuasa negara itu dan IMF.
"Program itu akan membolehkan Sri Lanka mengakses pembiayaan sehingga AS$7 bilion daripada IMF, Institusi Kewangan Antarabangsa (IFI) dan organisasi pelbagai hala," lapor Agensi Anadolu memetik kenyataan pejabat Presiden Ranil Wickremesinghe.
"Lembaga IMF meluluskan EFF (Kemudahan Dana Lanjutan) untuk kami," menurut Menteri Kewangan Sri Lanka Ali Sabry di Twitter.
"Terima kasih kepada semua pemiutang dan Presiden atas usaha gigihnya dalam misi penting ini,” katanya.
Menurut kenyataan IMF, Lembaga Eksekutifnya hari ini meluluskan pengaturan lanjutan 48 bulan menerusi EFF berjumlah SDR 2.286 bilion (395% daripada kuota atau kira-kira AS$3 bilion).
Program yang disokong EFF itu bertujuan memulihkan kestabilan makroekonomi dan kemampanan hutang Sri Lanka, mengurangkan kesan ekonomi terhadap golongan miskin yang terjejas selain melindungi kestabilan sektor kewangan dan mengukuhkan tadbir urus dan potensi pertumbuhan.
“Untuk membolehkan Sri Lanka mengatasi krisis, pelaksanaan pantas dan tepat pada masanya sangat kritikal,” menurut Pengarah Urusan IMF Kristalina Georgieva dalam kenyataan itu.
Sri Lanka yang lumpuh disebabkan kekurangan rizab pertukaran asing selepas kejatuhan ekonomi yang bergantung kepada pelancongan, negara berpenduduk 22 juta itu gagal membayar semua hutang asingnya pada 2021.


Rafizi terus ditekan selepas 'mungkir janji’ berhubung saham Invoke

Pemimpin PKR Rafizi Ramli terus berdepan dengan perbalahan terbuka berhubung isu syarikat Invoke Solutions selepas calon Parlimen Pandan itu mengakui kakitangan firma analisis data berkaitan parti itu tidak menerima agihan saham walaupun lima tahun lalu pernah berjanji akan memberi ganjaran atas kerja keras dan sumbangan mereka.
Semalam, menjawab persoalan yang dibangkitkan pengkritiknya berhubung tindakan memasukkan kira-kira RM17 juta saham Invoke sebagai aset peribadinya, Rafizi berkata kakitangan Invoke akan diberi ganjaran "pada masa akan datang", mengatakan ia dibuat sebaik sahaja syarikat itu disenaraikan di bursa saham.
"Bila Invoke disenaraikan, mereka semua ada saham, dan mereka boleh hidup selesa di masa muda. Syaratnya kena pandai, kena kreatif, kena usaha, kena berani dan kena jujur,” katanya.
Pemimpin Bersatu Dr Abdul Latiff Ahmad berkata Rafizi memungkiri janjinya untuk berkongsi kekayaan Invoke dengan kakitangan, sekali gus menolak janji terbaru timbalan presiden PKR itu.
"Jika beliau gagal tunai janji yang dibuat lima tahun lalu, kenapa harus sesiapa percaya kepada janji baru beliau?" katanya.
Pada 2017, Rafizi berkata beliau tidak mendapat sebarang hasil daripada pelaburannya dalam Invoke, mengatakan apa sahaja modal yang dimasukkannya akan ditukar menjadi saham untuk diagihkan kepada "kakitangan yang berkorban selama ini".
"Saya mahu mereka tahu bahawa Invoke adalah sebahagiannya milik mereka kerana mereka yang membinanya – maka mereka perlu ada saham di dalam Invoke," katanya.
Bagaimanapun, Latiff dalam kenyataannya hari ini mendesak Rafizi menjelaskan mengapa taikun perniagaan Lee Choo Boo menjadi pemegang saham Invoke kedua terbesar, diikuti rakan partinya Wong Chen.
Beliau berkata tindakan Rafizi tersebut sudah “membuka mata rakyat”.
“Jika inilah cara seorang pemimpin kanan Harapan melayan pekerjanya sendiri, apakah nasib warga kerja dibawah pemerintahan Pakatan Harapan (PH)?
"Apakah kepentingan warga kerja Malaysia terjamin oleh Harapan atau kepentingan taikun-taikun perniagaan yang besar? Siapakah yang akan mendapat bahagianbesar kekayaan negara kelak, rakyat biasa atau taikun perniagaan?"Rafizi menjadi tumpuan ramai berikutan pengisytiharan asetnya di mana beliau menyenaraikan RM16.7 juta saham daripada Invoke sebagai sebahagian daripada sejumlah RM19.67 juta aset yang dimilikinya.
Selain RM16.7 juta yang diisytiharkan sebagai "pelaburan", Rafizi turut menyenaraikan RM1.1 juta dalam akaun caruman Kumpulan Wang Simpanan Pekerja (KWSP) beliau setakat 31 Oktober, dan RM1.6 juta bagi dua hartanah di bawah nama beliau termasuk rumah tiga tingkat di Bukit Antarabangsa, Kuala Lumpur.
Bekas pemimpin PKR Rashid Hasnon turut mempersoalkan  Rafizi, mengingatkannya Invoke ditubuhkan sebagai sebuah badan berkepentingan awam.
“Beliau mengaut keuntungan, dan keuntungan yang begitu lumayan,” kata Rashid, yang merupakan ahli exco Perikatan Nasional (PN) Johor.
"Rafizi juga turut menyatakan walaupun terdapat keuntungan, Invoke tidak boleh menggunakan keuntungan untuk peribadi termasuk kepada pemegang saham seperti beliau," kata Rashid.
“Rafizi tidak boleh menafikan perkara ini kerana maklumat tersebut boleh didapati melalui laman web beliau sendiri.”


Kanser akibat merokok antara faktor utama penyebab kematian, kata Khairy

Pengambilan tembakau adalah antara faktor utama pencetus kanser iaitu penyakit utama yang menyebabkan kematian di hospital swasta dan kerajaan.Menteri Kesihatan Khairy Jamaluddin berkata kanser menyumbang kepada 34.95% penyebab kematian di hospital swasta dan penyebab kematian keempat tertinggi di hospital kementerian kesihatan (KKM) iaitu 11.56%.Beliau berkata kanser juga merupakan antara 10 sebab utama kemasukan ke wad di hospital KKM (5.17%) dan hospital swasta (5.37%).“KKM melaporkan peningkatan kes kanser sebanyak 11% atau 115,238 kes bagi tempoh 2012 hingga 2016, berbanding 103,507 kes bagi tempoh 2007 hingga 2011.“Anggaran kos untuk merawat penyakit kanser paru-paru akibat merokok adalah sebanyak RM132.7 juta,” katanya dalam kenyataan sempena Hari Kanser Sedunia hari ini.Tiga jenis kanser paling kerap berlaku dalam kalangan lelaki adalah kanser kolorektal atau usus besar (16.9%), kanser paru-paru (14.8%) dan kanser prostat (8.1%), manakala dalam kalangan wanita pula adalah kanser payudara (33.9%), diikuti kanser kolorektal (10.7%) dan kanser serviks (6.2%). Beliau berkata Pertubuhan Kesihatan Sedunia (WHO) juga menyatakan bahawa satu pertiga daripada kematian akibat kanser adalah dikaitkan dengan pengambilan tembakau (termasuk merokok), berat badan dan pengambilan alkohol berlebihan, kurang pengambilan sayur dan buah-buahan, serta tidak aktif secara fizikal.Sehubungan itu, Khairy menyeru orang ramai agar sentiasa mengamalkan gaya hidup sihat dan mengutamakan penjagaan kesihatan diri dalam kehidupan harian.


Zahid penyelamat karier politik Anwar?

Penganalisis berkata hubungan erat antara presiden Umno, Ahmad Zahid Hamidi dan Anwar Ibrahim mungkin menyelamatkan karier politik presiden PKR itu di Tambun, sekali gus menggagalkan cadangan persefahaman politik antara Barisan Nasional (BN), Bersatu dan PAS di kerusi itu menjelang Pilihan Raya Umum ke-15 (PRU15).
Bercakap kepada MalaysiaNow, penganalisis politik Mazlan Ali berkata keakraban kedua-dua sosok itu bukan lagi rahsia, dan diketahui berlangsung sejak zaman kedua-duanya dalam Umno lagi.
Menurut Mazlan, tidak mustahil faktor itu akan mempengaruhi sebarang keputusan berhubung perikatan politik masa depan.
"Hubungan peribadi itu mungkin masih erat sehingga hari ini, walaupun konteks politiknya Pakatan Harapan (PH) mempunyai perbezaan politik dengan Umno," katanya.
Bagaimanapun, katanya hubungan itu sebaliknya memungkinkan perikatan antara BN dan PKR pasca PRU15 sekiranya semua blok politik gagal mendapat majoriti yang meyakinkan serta buntu dalam membentuk kerajaan.
Terdahulu, Ahli Jawatankuasa PAS Zuhdi Marzuki mengutarakan cadangan kerjasama antara PAS, BN dan Bersatu bagi menoktahkan empat dekad perjalanan politik bekas timbalan perdana menteri itu.
Zuhdi mencadangkan Ahmad Faizal Azumu kekal bertanding di kerusi itu, manakala Umno dan PAS masing-masing dicadangkan meletakkan calon di kerusi Dewan Undangan Negeri (DUN) Hulu Kinta dan Manjoi.
“Yang menjadi halangan terbesar untuk melihat Anwar tersungkur di Parlimen Tambun ialah sokongan pengundi Melayu terbahagi, sebahagian kepada Umno dan sebahagian lagi kepada Bersatu.
“Sebab itu, formula untuk memastikan Anwar tersungkur di Parlimen Tambun ialah pakatan pilihan raya antara Umno, PAS dan Bersatu,” katanya dalam kenyataan baru-baru ini.
Setiausaha Agung Umno Ahmad Maslan berkata, gabungan itu akan meletakkan calonnya di kerusi itu bagi mencabar penyandang.
Kenyataan seorang pemimpin Umno Perak, Shamsul Anuar Nasarah pula mengatakan Tambun sewajarnya menjadi “Waterloo” untuk Anwar.
Faizal yang juga bekas menteri besar Perak itu memenangi kerusi Tambun dengan  38,661 undi, menewaskan calon BN, Ahmad Husni Hanadzlah (33,341 undi) dan Ibrahim Zakaria (14,948 undi).
Menurut Mazlan, cadangan Zuhdi mempunyai asas kerana kerusi itu merupakan kawasan tradisi Umno.
PH memenangi kerusi tersebut dengan majoriti tipis kira-kira 5,000 pada PRU lepas.
"Anwar bertanding di Tambun itu ada sebabnya. Mungkin ini strategi Anwar untuk jadikan Perak sebagai medan untuk meraih sokongan rakyat kepada PH," katanya.
Menurut Mazlan, Anwar memilih kawasan yang mempunyai 30% pengundi bukan Melayu itu kerana dia yakin undi Melayu akan berpecah kepada beberapa penjuru.
Namun, Anwar akan menemui penamat karier politiknya jika tewas di Tambun.
Kedudukan beliau dalam parti selepas itu hanya sebagai ex-officio.
Selain PH, BN, dan PN, Gabungan Tanah Air (GTA) antara gabungan yang dijangka akan berentap di kerusi tersebut.
Menurut Mazlan, Anwar mungkin mendapat maklumat daripada kajian parti yang memberi jangkaan kemenangan kepada beliau walaupun berisiko.
"Tambun bukan kerusi selamat bagi PH."
Sementara itu, penganalisis politik bebas, Azizi Safar turut bersetuju dengan dapatan berkenaan.
"Anwar sudah tentu akan mendapat sokongan besar pengundi bukan Melayu.
“Jika ada pakatan pilihan raya antara PAS, Umno, Bersatu dan lain-lain parti seperti GTA, undi Melayu tidak akan terbahagi," katanya.
Bagi Oh Ei Sun, felo kanan Singapore Institute of International Affairs berkata, Anwar mungkin berpeluang sekali pun pakatan politik itu menjadi realiti.
"Kerusi Tambun disifatkan antara pinggir bandar dan pedalaman, dengan majoritinya Melayu dan sejumlah pengundi Cina yang signifikan.
“Kebanyakan undi Cina akan diberikan kepada Anwar (jika mereka keluar), beliau masih boleh menang sekalipun separuh undi Melayu diberikan kepada calon Melayu tunggal di pihak satu lagi," katanya.


Setiausaha politik Mat Sabu didakwa rasuah RM6.35 juta

Setiausaha politik kepada bekas menteri pertahanan Mohamad Sabu dihadapkan ke Mahkamah Sesyen di Kuala Lumpur hari ini, atas lima pertuduhan menerima dan meminta suapan berjumlah RM6.35 juta daripada sebuah syarikat kontraktor bagi membantu mendapatkan projek di kementerian itu.Mohd Azhar Che Mat Dali, 49, mengaku tidak bersalah selepas kesemua pertuduhan terhadapnya dibacakan di hadapan Hakim Azura Alwi.Bagi satu pertuduhan meminta suapan, Azhar didakwa meminta suapan RM5 juta daripada Pengarah Urusan Syarikat FEHM Entity Sdn Bhd Elias Jemadi Tajudin, sebagai upah membantu syarikat itu untuk dipilih menjadi Rakan Strategik dan Kontraktor Senggaraan Bagi Peralatan Perisikan Sistem Prisma Direktorat Peperangan Informasi (DPI) Bahagian Staf Perisikan Pertahanan (BSPP) Kementerian Pertahanan Malaysia.Dia dituduh melakukan perbuatan itu di sebuah hotel di Jalan Ampang, Kampung Baru, di Kuala Lumpur pada 22 Julai 2019.Bagi empat pertuduhan menerima, Azhar didakwa menerima suapan berjumlah RM1.35 juta daripada Elias Jemadi melalui Pengarah Syarikat Ikaira Resources Zainudin Abdul Majid dan Pengarah Syarikat Aqsa Solutions Sdn Bhd Ahmad Hisham Mohd Tajuddin bagi tujuan sama.Lelaki itu dituduh melakukan kesalahan tersebut di beberapa lokasi di sekitar Kuala Lumpur dan Putrajaya, antaranya di parkir kediaman rasmi menteri pertahanan di Kuala Lumpur, antara September 2019 dan Februari 2020.Semua pertuduhan dikemukakan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.Terdahulu, Timbalan Pendakwa Raya SPRM Mahadi Abdul Jumaat menawarkan ikat jamin RM500,000 dengan seorang penjamin, berserta syarat tambahan melaporkan diri di pejabat SPRM Putrajaya pada setiap bulan, pasport diserahkan kepada mahkamah dan dilarang berhubung atau mengganggu saksi-saksi pendakwaan.“Mengambil kira pertuduhan yang dihadapi tertuduh RM6.3 juta, jumlah jaminan RM500,000 amat memadai kerana kes ini adalah kes yang tidak boleh dijamin,” katanya.Bagaimanapun, peguam Ariff Azami Hussein yang mewakili tertuduh memohon dibenarkan jaminan menimum dengan alasan anak guamnya menanggung isteri dan tujuh anak termasuk dua masih bersekolah serta menanggung ibu mentua.“Tertuduh kini tidak bekerja selain memberi kerjasama yang baik sejak ditahan oleh SPRM. Tertuduh juga hanya dimaklumkan semalam bahawa dia akan dituduh hari ini dan hanya mampu mengumpulkan RM30,000, selain tidak mempunyai risiko melarikan diri,” katanya.Mahkamah membenarkan tertuduh diikat jamin RM300,000 dengan dua penjamin selain melaporkan diri sekali sebulan bermula November ini di pejabat SPRM Putrajaya serta pasport diserahkan kepada mahkamah sehingga kes selesai dan dilarang mengganggu saksi pendakwaan.Mahkamah juga membenarkan tertuduh membayar separuh jumlah jaminan hari ini manakala selebihnya dibayar minggu depan sebelum 22 Okt.Mahkamah menetapkan 26 Nov ini untuk sebutan semula kes.


Lebih 200 mangsa banjir Kelantan ditempatkan di empat PPS

Seramai 207 mangsa banjir daripada 45 keluarga di Kelantan ditempatkan di empat pusat pemindahan sementara (PPS) di daerah Pasir Mas dan Gua Musang setakat 3 petang ini.
Sekretariat Jawatankuasa Pengurusan Bencana Negeri Kelantan memaklumkan kesemua mangsa banjir tersebut ditempatkan di PPS Sekolah Kebangsaan (SK) Tok Deh, di Pasir Mas, manakala di Gua Musang membabitkan PPS SK Jeram Tekoh, Dewan Semai Bakti Felda Chiku 7 dan SK Limau Kasturi (1).
Sementara itu, mengikut laporan https://publicinfobanjir.water.gov.my/ dua sungai di negeri ini merekodkan bacaan melepasi paras waspada dengan trend menaik.
Dua lokasi terlibat ialah Sungai Kelantan di Kuala Krai pada bacaan 20.4 meter (waspada 20m), dan Kampung Temangan, Machang 14.2m (waspada 14m).


Bank Rakyat, SME Bank dan PUNB tawar moratorium bantu usahawan PMKS terjejas banjir

Moratorium ditawarkan kepada usahawan perusahaan mikro, kecil dan sederhana (PMKS) yang mendapat pembiayaan di bawah kementerian pembangunan usahawan dan koperasi (Medac) serta terjejas akibat banjir, kata menterinya Noh Omar.“Pemberian moratorium ini selaras dengan iltizam Perdana Menteri Ismail Sabri Yaakob yang prihatin dengan masalah usahawan PMKS dan mahu supaya sektor ini dipulihkan segera,” katanya dalam kenyataan hari ini.Noh berkata Bank Rakyat memberi penangguhan selama enam bulan kepada mereka yang meminjam melalui pembiayaan Peribadi-i, Perumahan-i, Kenderaan-i, Sewa Beli Kenderaan-i, Pendidikan-i, Mikro-i dan penangguhan bayaran keuntungan bagi Pajak Gadai-i.Perbadanan Usahawan Nasional Bhd (PUNB) pula memberi moratorium kepada usahawan yang terkesan dengan banjir selama enam bulan, bergantung kepada sejauh mana kesan banjir dihadapi oleh usahawan, katanya.Noh berkata SME Bank memberi pengecualian sewaan selama dua bulan kepada mana-mana penyewa di kompleks perniagaan usahawan SME Bank yang terjejas akibat bencana banjir.“SME Bank juga menawarkan penjadualan semula kepada semua usahawan terkesan dengan banjir dan menawarkan dana pemulihan bencana dengan jumlah pembiayaan sehingga RM500,000 dengan enam bulan moratorium,” katanya.SME Corp pula menawarkan tiga pakej pembiayaan iaitu SME Revitalisation Financing (SMERF), Soft Loan Scheme For Small and Medium Enterprise (SLSME) dan SME Emergency Fund (SMEEF) untuk semua PKS terjejas banjir dalam semua sektor ekonomi dan layak untuk membeli peralatan, baik pulih premis perniagaan dan dana modal permulaan perniagaan.“Pakej-pakej ini diberi moratorium pembayaran balik sehingga enam bulan. Untuk peserta yang menyertai tiga program sedia ada ini juga akan diberikan moratorium sehingga 6 bulan sehingga Jun 2022,” kata Noh.


Kenaikan gaji Adun Kelantan diluluskan

Persidangan Dewan Undangan Negeri (DUN) Kelantan hari ini, sebulat suara meluluskan rang undang-undang untuk meminda Enakmen (Saraan) Anggota-Anggota Pentadbiran dan Ahli-Ahli Dewan Negeri 1980, bagi membolehkan kenaikan dan penyelarasan gaji Ahli Dewan Undangan Negeri (Adun).Cadangan pindaan tersebut dibaca Timbalan Menteri Besar Mohd Amar Nik Abdullah dan disokong oleh Exco Pembangunan Insan, Pendidikan, Pengajian Tinggi, Sains dan Teknologi Negeri Mohamed Fadzli Hassan.“Pindaan ini dikemukakan berikutan faktor masa kini yang mencabar, kepada anggota-anggota pentadbiran dan ahli-ahli dewan negeri.“Rang undang-undang ini juga sebagai satu penyelarasan elaun antara anggota-anggota pentadbiran dan ahli-ahli dewan negeri dengan negeri-negeri lain di Malaysia,” kata Mohd Amar ketika mengemukakan cadangan tersebut.Katanya selain daripada itu tugas anggota-anggota pentadbiran dan ahli-ahli dewan negeri adalah semakin berat dan membawa harapan yang tinggi daripada rakyat, terutamanya berhadapan dengan suasana pandemik Covid-19.“Pindaan ini dikemukakan berikutan faktor masa kini yang mencabar, kepada anggota-anggota pentadbiran dan ahli-ahli dewan negeri.Beliau berkata dengan itu kerajaan negeri mencadangkan pindaan dibuat ke atas enakmen tersebut seperti mana termaktub dalam senarai rang undang-undang yang dikemukakan.“Adalah diharapkan cadangan yang dikemukakan ini akan mendorong anggota-anggota pentadbiran dan ahli-ahli dewan, untuk bekerja dengan lebih bertanggungjawab dan gigih dan membantu meningkatkan khidmat kepada orang ramai pada tahap yang maksimum,” katanya.


Kes harian turun semula ke paras 2,000 jangkitan, tiada kematian dicatat

2,054 kes baru Covid-19 direkodkan semalam menjadikan jumlah keseluruhan sebanyak 4,882,059 kes.
Sebanyak 1,975 pesakit turut dilaporkan sembuh, menjadikan jumlah keseluruhan kes sembuh sebanyak 4,818,237.
Ketika ini, 27,378 kes aktif direkodkan di mana 26,275 atau 96% daripadanya menjalani kuarantin kendiri.
Tiada pesakit di pusat kuarantin sementara dan 1,060 (3.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 43 kes dan 16 daripadanya memerlukan bantuan alat pernafasan.
Tiada kematian dilaporkan termasuk menjadikan keseluruhan korban akibat wabak itu kekal sebanyak 36,444 orang.


Kes baru Covid-19 terus menurun

Bilangan kes baru Covid-19 di Malaysia terus menunjukkan penurunan dan semalam (Ahad) sebanyak 1,483 kes dilaporkan berbanding 1,971 kes pada Sabtu.
Keadaan sama turut dilihat dalam tempoh seminggu apabila jangkitan Covid-19 menunjukkan penurunan bilangan kes dengan mencatat 14,072 kes pada minggu epidemiologi ke-36 iaitu dari 4 hingga 10 September berbanding 15,530 kes pada minggu sebelumnya.
Ketua Pengarah Kesihatan Dr Noor Hisham Abdullah berkata bilangan kes kematian dalam tempoh itu pula menurun sebanyak 27.7% iaitu dari 47 kes kepada 34 kes dalam tempoh sama.
“Purata kes aktif setiap hari bagi tempoh itu adalah 27,503 iaitu terdapat penurunan sebanyak 12.2% berbanding minggu sebelumnya,” katanya dalam kenyataan berkaitan situasi semasa jangkitan Covid-19, hari ini.
Sementara itu, bagi kemasukan pesakit Covid-19 ke fasiliti kesihatan (hospital dan pusat kuarantin dan rawatan Covid-19 (PKRC) awam) bagi setiap 100,000 penduduk untuk Kategori Satu dan Dua meningkat sebanyak 3.4% manakala pesakit Kategori Tiga, Empat dan Lima menurun sebanyak 3.7%.
Dr Noor Hisham berkata pengisian katil unit rawatan rapi (ICU) menurun sebanyak 1% manakala peratusan pesakit Covid-19 yang memerlukan alat bantuan pernafasan menurun 0.2% pada tempoh itu berbanding minggu sebelumnya.
Beliau berkata kes-kes positif Covid-19 yang dipantau oleh Pusat Penilaian Covid-19 (CAC) di seluruh negara juga menunjukkan penurunan.
“Bilangan kedatangan pesakit ke CAC menurun sebanyak 15.8%, kes baru yang menjalani pemantauan di rumah turun 11.0% manakala bilangan kes yang dirujuk CAC ke hospital turun 1.9%,” katanya.
Beliau berkata hasil survelan Covid-19 di lokasi sentinel seluruh negara mendapati 124 sampel Penyakit Seperti Influenza (ILI) dikesan positif Covid-19.


Majikan kurang dari 5 pekerja dikecualikan bayar gaji minimum hingga hujung tahun

Majikan yang terlibat dalam perusahaan mikro, kecil dan sederhana (PMKS) diberi pengecualian pelaksanaan Perintah Gaji Minimum (PGM) 2022 sehingga hujung tahun ini.Timbalan Menteri Sumber Manusia Awang Hashim berkata bagaimanapun majikan terlibat dalam bidang profesional seperti peguam dan doktor tetap perlu mengikut pelaksanaan PGM yang perlu membayar gaji RM1,500 kepada setiap seorang pekerja.“Semua majikan dalam mana-mana sektor ekonomi tidak dikecualikan dalam pelaksanaan PGM yang mula dikuatkuasakan 1 Mei lepas. Tetapi bagi majikan PMKS lain, mereka diberi penundaan sehingga 31 Disember tahun ini.“Kelonggaran ini adalah bagi memberi ruang kepada majikan untuk membuat persediaan sewajarnya berhubung pembayaran gaji yang telah dimuktamadkan oleh kerajaan,” katanya kepada pemberita selepas majlis sambutan Hari Raya Pertubuhan Keselamatan Sosial (Perkeso) semalam.Pada 27 April lepas, kerajaan mewartakan pelaksanaan gaji minimum RM1,500 berkuat kuasa 1 Mei lepas yang mana bagi majikan menggajikan lima orang pekerja atau lebih serta majikan menjalankan sesuatu aktiviti profesional dikelaskan di bawah Piawaian Pengelasan Pekerjaan Malaysia (Masco) 2020, kadar gaji minumum RM1,500 berkuat kuasa 1 Mei. Manakala, bagi majikan yang menggajikan kurang lima orang perkerja, kuat kuasa gaji minimum RM1,500 bermula 1 Januari 2023.Pada majlis itu, beliau turut menyampaikan bayaran faedah kepada 13 orang berinsurans yang berjumlah keseluruhan lebih RM26,100.“Perkeso Kedah telah membuat bayaran faedah kepada orang berinsurans sebanyak lebih RM29 juta pada 2021 berbanding lebih RM41 juta pada 2020. Berlaku penurunan sebanyak 28.85% jumlah bayaran dibuat berikutan pada 2020 keadaan Covid-19 ketika itu masih teruk.“Selain itu, Perkeso Kedah turut membuat bayaran untuk kes Covid-19 kepada orang berinsurans yang dijangkiti Covid-19 di tempat kerja sejak Januari hingga April 2022 yang berjumlah lebih RM7 juta dengan 4,633 kes,” katanya.Dalam pada itu, Awang turut menyeru dan berharap individu yang bekerja sendiri seperti nelayan, pekebun dan penoreh getah untuk turut sama mencarum dengan Perkeso bagi memastikan nasib mereka terbela sekiranya ditimpa kemalangan atau musibah ketika sedang bekerja.


522 individu ingkar PKPP ditahan, majoriti di kelab malam

Seramai 522 individu ditahan atas kesalahan ingkar arahan Perintah Kawalan Pergerakan Pemulihan (PKPP) dengan 342 dikompaun, manakala 180 direman, semalam.Menteri Kanan (Kluster Keselamatan) Ismail Sabri Yaakob berkata antara kesalahan dikesan ialah terlibat dengan aktiviti dalam pub atau kelab malam seramai 363 individu, diikuti 81 orang tidak mengamalkan penjarakan fizikal dan 36 individu tidak memakai pelitup muka.“Selain itu, 17 individu didapati keluar rumah tanpa alasan munasabah di kawasan Perintah Kawalan Pergerakan Diperketatkan (PKPD).“12 individu pula gagal menyediakan peralatan atau rekod butiran diri, lima didapati menjalankan operasi premis tanpa kebenaran, tujuh tangkapan warga asing tanpa dokumen perjalanan diri dan seorang didapati keluar dari kawasan PKPD tanpa alasan kukuh,” katanya dalam kenyataan di Kuala Lumpur hari ini.Mengenai Operasi Benteng, Ismail Sabri memaklumkan seramai 180 pendatang asing, lima penyeludup dan seorang tekong ditangkap semalam, manakala lima kenderaan darat turut dirampas dalam operasi itu.“Sebanyak 89 sekatan jalan raya dilaksanakan dalam operasi berkenaan, melibatkan Polis Diraja Malaysia (PDRM), Agensi Kawalan Sempadan Malaysia (Aksem) dan Angkatan Tentera Malaysia (ATM).“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya.Sementara itu, Ismail Sabri berkata seramai 31,227 individu pulang ke tanah air melalui pintu masuk sempadan antarabangsa sejak 24 Julai hingga semalam, dan kesemua mereka ditempatkan di 68 hotel serta lapan premis lain termasuk Institut Latihan Awam (ILA) serta institusi pengajian tinggi swasta.Katanya, daripada jumlah itu, 8,673 individu sedang menjalani proses kuarantin wajib manakala 71 individu dihantar ke hospital untuk rawatan dan sehingga kini seramai 22,483 individu dibenarkan pulang.


Pasukan penyelamat akan gali lebih dalam untuk cari mangsa tanah runtuh

Pasukan mencari dan penyelamat hari ini berkemungkinan besar akan membuat penggalian lebih dalam bagi mencari mangsa di kawasan insiden tanah runtuh di tapak perkhemahan Father’s Organic Farm, Gohtong Jaya dekat sini.
Penolong Pengarah Operasi Jabatan Bomba dan Penyelamat Malaysia (JBPM) Selangor Hafisham Mohd berkata ini selepas mengambil kira penemuan mangsa ke-25 semalam yang dijumpai pada kedalaman "luar jangkaan" iaitu kira-kira 17 meter di Sektor C (Riverside).
“Kita beranggapan apabila sudah menemui mangsa itu, akan ada lagi mangsa-mangsa yang berada di sekeliling. Rupa-rupanya tempat yang kita sudah gali mempunyai kedalaman lebih dalam lagi.
“Jadi hari ini kemungkinan besar kita akan buat pencarian (penggalian) lebih dalam lagi dan berharap dapat menemui mangsa lain,” katanya dalam sidang media di Batang Kali.
Beliau berkata pencarian hari ini yang disertai 106 anggota dan pegawai dari pelbagai agensi, akan dilakukan secara berhati-hati, mengambil kira keadaan tanah di kawasan operasi yang berselut dan berair.
“Pencarian akan dilakukan di Sektor C (Riverside), Sektor A (Hillview) dan Sektor B (Farmview) namun tumpuan lebih banyak di Sektor C.
“Kita juga akan kawal jumlah kemasukan anggota yang berada di sana kerana lokasi berselut dan berair hinggakan jengkaut yang kita guna pun tersangkut, memaksa pasukan menggunakan teknik menebang pokok dan meletakkan kayu pada permukaan tanah untuk meneruskan kerja-kerja pengorekan,” katanya.
Sehingga kini 61 selamat, 26 terkorban dan tujuh masih hilang daripada keseluruhan 94 orang yang terlibat dalam insiden tanah runtuh di tapak perkhemahan berkenaan pada 2.42 pagi, Jumaat lepas.
Operasi mencari dan menyelamatkan lapan lagi mangsa yang hilang disambung semula pada 8 pagi ini selepas ditangguhkan pada kira-kira 12 tengah malam tadi.